Mangsa banjir di Terengganu, Kelantan catat penurunan malam tadi

KUALA LUMPUR: Jumlah mangsa banjir di Terengganu dan Kelantan terus mencatatkan penurunan setakat 8 malam Ahad, namun penduduk di persisir pantai Sabah yang dipindahkan akibat fenomena air pasang besar bertambah.

Di TERENGGANU, mangsa yang masih berada di pusat pemindahan sementara (PPS) turun kepada 1,628 orang berbanding 3,908 mangsa pada petang tadi dengan Kuala Nerus merekodkan 1,215 orang, Besut (183), Kuala Terengganu (154) dan Marang (76).

Sekretariat Jawatankuasa Pengurusan Bencana Negeri (JPBN) dalam kenyataan memaklumkan semua PPS di Hulu Terengganu dan Dungun telah ditutup dan hanya 13 PPS masih beroperasi di empat daerah yang menempatkan 430 keluarga.

Di KELANTAN, 5,073 mangsa banjir daripada 1,692 keluarga masih berlindung di 19 PPS di Pasir Mas dan Tumpat malam tadi, berkurangan berbanding 7,746 mangsa daripada 2,561 keluarga petang Ahad.

Berdasarkan laman sesawang https://publicinfobanjir.water.gov.my/, dua sungai utama melepasi paras bahaya iaitu Sungai Golok di Rantau Panjang, Pasir Mas dengan bacaan 9.12 meter (m) dan Kampung Jambu, Tumpat (2.61m).

Di PERAK, 62 orang daripada 14 keluarga masih berlindung di PPS Dewan Sekolah Menengah Kebangsaan Abd Rahman Talib (SMART) di daerah Hilir Perak setakat 8 malam tadi.

Di SABAH, mangsa banjir yang dipindahkan di Kota Belud turun kepada 143 mangsa daripada 58 keluarga malam ini berbanding 212 orang daripada 77 keluarga petang Ahad.

Bagaimanapun, jumlah penduduk di persisir pantai terutama yang tinggal di rumah atas air dipindahkan akibat fenomena air pasang besar meningkat kepada 1,288 mangsa daripada 267 keluarga, berbanding 1,151 orang daripada 241 keluarga petang semalam.

Seramai 513 mangsa dipindahkan di sebuah PPS di Sandakan, 54 orang berada di sebuah PPS di Kota Kinabalu manakala 721 mangsa lagi di enam PPS di Pitas.

Di SARAWAK, jumlah mangsa banjir kekal 84 mangsa daripada 27 keluarga dengan hanya satu PPS beroperasi iaitu di Dewan Serbaguna Kampung Rimba Padi, Serian. – BERNAMA


Zuckerberg bangunkan aplikasi saingi Twitter

CYBERJAYA: Syarikat induk Facebook, Meta telah melancarkan aplikasi tersendiri melalui Instagram yang diberi nama ‘Threads’ untuk bersaing dengan syarikat milik Elon Musk iaitu Twitter.

Demonstrasi aplikasi itu ditunjukkan oleh Ketua Pegawai Produk, Chris Cox, yang menyatakan ia adalah jawapan kepada Twitter.

Aplikasi itu akan berasaskan Instagram dan akan berintegrasi dengan protokol media sosial ActivityPub yang membenarkan pengguna aplikasi boleh membawa akaun dan pengikut mereka ke aplikasi yang menyokong ActivityPub termasuk Mastodon.

“Kami mendapat maklum balas dari pencipta kandungan dan pempengaruh yang berminat untuk memiliki platform yang dikendalikan dengan baik, mereka percaya bahawa boleh diharap untuk pengedaran,” katanya seperti yang dilapor The Wall Street Journal.

Cox turut menyatakan matlamat syarikat dalam aplikasi itu adalah ‘Keselamatan, Kemudahan penggunaan dan Kebolehpercayaan, serta memastikan bahawa setiap pencipta kandungan mempunyai ‘tempat yang stabil untuk membina dan mengembangkan khalayak mereka’.

Dalam pada itu, Meta juga mempunyai selebriti yang komited untuk menggunakan aplikasi tersebut antaranya DJ Slime manakala Oprah Winfrey dan Dalai Lama masih dalam perbincangan.

Walaupun ia baru sahaja memulakan proses penciptaan Januari tahun ini namun Cox berkata, Meta akan menyiapkannya secepat mungkin.

Projek baharu Meta itu merupakan tindak balas terhadap kritikan perubahan dasar di Twitter sejak diambil alih oleh Elon Musk.

Oleh: AIN JAPRI (Pelatih USM)

Author

Media Variasi

View all posts

View all posts


Penderita kesan vaksin meninggal ketika baca surah Al Baqarah

HULU LANGAT: Negara kehilangan seorang anak muda yang bercita-cita besar dalam menyumbang bakti kepada negara.

Allahyarham Mohd Rafiq Aiman, 21, dari Hulu Langat yang menderita dipercayai akibat kesan sampingan  vaksin sejak Ogos 2021, menghembuskan nafas terakhir ketika membaca surah Al Baqarah lewat malam semalam.

Arwah meninggal dunia di kediaman keluarganya di Pangsapuri Kundang, Hulu Langat.

Rafiq sebelum ini merupakan pelajar semester lima Diploma Kejuruteraan Elektrik dan Elektronik di sebuah politeknik.

Penulis berpeluang menemu bual arwah ketika hayatnya, berminat menyertai askar Wataniah malah, bercita-cita untuk menabur bakti untuk negara dalam bidang itu.

Bagaimanapun, segala-galanya berubah selepas Rafiq dipercayai menerima dua dos vaksin Sinovac menerusi program suntikan percuma pada Julai dan Ogos 2021.

Arwah terpaksa ambil vaksin berkenaan kerana polisi politeknik yang mewajibkan semua perlu menerima vaksin.

Selepas beberapa minggu disuntik, Rafiq mengalami kelumpuhan, berat badannya susut sehingga kurang 48 kg.

Lebih mebimbangkan, satu ketulan tiba-tiba muncul di dada sebelah kanannya.

Ketulan itu membengkak dengan ketebalan sehingga 10 sentimeter.

Rafiq terkejut dan keliru dengan kesan yang dialaminya lalu mengemukakan kesan itu kepada mantan Menteri Kesihatan Malaysia (KKM), Khairy Jamaluddin.

Bagaimanapun, tiada maklum balas hanya kekecewaan di penghujungnya.

Ibu kepada arwah, Anita Mohd Sahak, 39, memberitahu selepas lumpuh dipercayai akibat vaksin, doktor ada mengambil sampel darah berulang kali.

Pada mulanya, doktor memaklumkan Rafiq menghidap simptom sakit jantung, tidak lama selepas itu, sampel darah diambil lagi dan dipercayai sakit tibi.

“Selepas itu, didakwanya arwah ada masalah jangkitan kuman pada paru-paru dan kemudian masalah buah pinggang pula.

“Realitinya, KKM gagal memberi keputusan muktamad terhadap kesan yang menimpa setelah menerima suntikan.

“Selepas setahun lima bulan berjuang, ketika membaca surah Al Baqarah dan tiba-tiba terus senyap, jam 11.15 malam Rafiq disahkan sudah tiada.

“Sebelum itu kami sempat makan bersama dan borak-borak mengenai urusan harian,” katanya kepada MEDIA VARIASI.

Anak sulung daripada empat beradik itu dikebumikan di Tanah perkuburan islam Dusun Tua Hulu Langat pada jam 3 petang tadi.

Tambah Anita, pada Jumaat, Rafiq memohon maaf dengannya, bapanya dan adik-adiknya.

“Rafiq minta halalkan susu makan minum dan segala susah payah membesarkannya, beliau reda untuk pergi.

“Itu yang berlaku beberapa jam sebelum dia meninggalkan kami sekeluarga.

“Saya amat berharap KKM tidak sembunyikan fakta kesan vaksin terhadap orang ramai, tidak sorok kerana isu ini libatkan nyawa rakyat,” katanya.

Author

Tun Puteh Wanti

View all posts

View all posts


KBS saran penggiat e-sukan sertai kaji selidik

KUALA LUMPUR: Kementerian Belia dan Sukan (KBS) menyarankan rakyat Malaysia yang aktif atau pernah terlibat dalam e-sukan supaya menyertai kaji selidik secara dalam talian yang bertujuan mengumpul maklumat serta pandangan tentang ekosistem sukan itu di negara ini.

Menterinya, Hannah Yeoh berkata, hasil kaji selidik terbabit akan dimanfaat dan diguna pakai kementerian itu bagi pembangunan dasar serta strategi berkaitan sukan berkenaan pada masa akan datang.

“Kajian menyeluruh tentang ekosistem e-sukan tempatan penting untuk mendapatkan pemahaman yang mendalam dan maklumat kritikal yang sebelum ini tidak diketahui, selain memastikan bahawa semua keputusan yang dibuat didorong oleh data.

“Memandangkan pemain e-sukan Malaysia terus mencapai kejayaan di peringkat serantau dan antarabangsa, adalah penting untuk melihat secara ke dalam bagi mengukur potensi pertumbuhan pasaran Malaysia dan kesannya pada masa hadapan ke atas ekonomi, pembangunan belia dan sukan,” katanya dalam kenyataan.

Kenyataan itu memaklumkan kaji selidik melalui inisiatif Esports Integrated (ESI) dan Institut Penyelidikan Belia Malaysia (IYRES) itu yang dilancarkan Disember lepas hingga Februari tahun ini, turut menyasarkan pengumpulan maklumat demografi, psikografi serta kesan kewangan terhadap peminat sukan tersebut.

Menurut kenyataan itu kaji selidik kemudian akan disusuli dengan pembentukan Kumpulan Kerja Teknikal (TWG) yang terdiri daripada pakar e-sukan tempatan dan pihak berkepentingan pada Mac bagi tujuan perbincangan kumpulan fokus, selain memahami ekosistem pada tahap yang lebih mendalam dan teknikal.

Soal selidik dalam talian itu terbuka kepada semua rakyat Malaysia yang berminat dengan e-sukan atau pernah bermain mana-mana judul permainan dalam sukan itu, dan boleh diakses menerusi pautan https://bit.ly/esportsmy. – BERNAMA


Presiden Jerman bertemu PM Anwar di Putrajaya

PUTRAJAYA:  Presiden Jerman, Frank-Walter Steinmeier, yang sedang dalam rangka lawatan negara ke Malaysia, bertemu Perdana Menteri, Datuk Seri Anwar Ibrahim di Putrajaya pada Jumaat bagi membincangkan hubungan dua hala antara Malaysia dan Jerman.

Steinmeier yang tiba di Malaysia bagi memulakan lawatan negara selama tiga hari itu semalam, disambut Anwar sejurus tiba di Perdana Putra, yang menempatkan Pejabat Perdana Menteri, pada kira-kira 5.15 petang.

Presiden Jerman itu menandatangani Buku Tetamu di aras satu bangunan berkenaan, sebelum ke aras lima yang menempatkan Pejabat Perdana Menteri bagi mengadakan pertemuan empat mata bersama Anwar.

Antara yang turut hadir ialah Menteri Luar Datuk Seri Dr Zambry Abdul Kadir, Menteri Komunikasi dan Digital Fahmi Fadzil dan Duta Besar Jerman di Malaysia Dr Peter Blomeyer.

Lawatan negara Steinmeier itu sebagai sebahagian usaha berterusan mengukuhkan hubungan erat sedia, ada antara Malaysia dan Jerman.

Kementerian Luar menerusi satu kenyataan semalam menyatakan lawatan Steinmeier itu akan memberikan peluang terbaik kepada Malaysia dan Jerman, untuk mengukuhkan lagi hubungan baik serta kerjasama pelbagai bidang antara kedua negara.

Lawatan negara terakhir melibatkan Presiden Jerman ke Malaysia ialah 26 tahun lepas iaitu pada April 1997.

Jerman merupakan rakan dagangan terbesar Malaysia dalam kalangan negara Kesatuan Eropah (EU). Pada 2022, nilai perdagangan Malaysia dengan Jerman meningkat sebanyak 10.9 peratus berjumlah RM59.87 bilion berbanding RM53.99 bilion (US$13.03 bilion) pada 2021.

Terdahulu, Steinmeierhari hari ini diberikan sambutan negara di pekarangan Parlimen di Kuala Lumpur.

Steinmeier hari ini turut dijadual mengadakan kunjungan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara serta diraikan dalam majlis santapan negara. – BERNAMA


Bidaan jam Rolex Dr Zulkifli cecah RM131,000

KUALA LUMPUR: Nilai bidaan jam tangan Rolex kesayangan bekas Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri kini mencecah RM131,000.

Zulkifli berkongsi nilai terkini bidaan itu menerusi hantaran di Facebook (FB) dan ruangan Instagram (IG) Story miliknya jam 9.25 pagi hari ini.

Angka itu masih tidak berganjak sehingga jam 6 petang tadi.

Bidaan masih dibuka dengan kenaikan RM100 ke atas dan akan ditutup jam 12 tengah malam ini.

Peluang masih terbuka untuk yang berminat membeli jam berkenaan dan bidaan boleh dibuat dengan menulis harga ditawarkan di ruangan komen.

Setakat ini, rata-rata pengikut Zulkifli menyambut baik inisiatifnya melelong jam berkenaan.

Tambahan pula, hasil jualan nanti akan didermakan sepenuhnya untuk kebajikan rakyat yang menderita di Palestin.

Semalam, Zulkifli menerusi hantaran di FB dan IG menceritakan kisah di sebalik jam berkenaan yang dihadiahkan oleh Raja Arab Saudi, Raja Salman Abdulaziz.

Menurut Zulkifli, jam itu dihadiahkan sebagai cenderamata buatnya.

Katanya, kotak jam itu hanya dibuka selepas meletak jawatan sebagai Menteri pada 2021. – Harian Metro

Author

Media Variasi

View all posts

View all posts


Edar pekeliling di masjid kelayakan tauliah, ustaz, ustazah – Peguam syarie

SHAH ALAM: Sudah tiba masanya pihak berkuasa agama negeri mengeluarkan pekeliling di semua masjid berhubung isu gelaran ustaz, ustazah dan kelayakan tauliah.

Peguam Syarie, Mohd Noor Aizan Md Idrus berkata  sekurang-kurangnya tindakan sedemikian dapat memberi penjelasan tepat kepada masyarakat hari ini khususnya termasuk bukan Islam yang turut keliru dengan gelaran yang dilihat tidak seiring dengan tingkah laku dan perwatakan.

“Sampai masa dah untuk pihak autoriti mungkin boleh memberi pencerahan tentang peraturan, siapa yang layak ditauliah, dipanggil ustaz dan ustazah.

“Sekurang-kurangnya dalam satu arahan macam ada hitam putih seperti surat pekeliling yang diarahkan pihak agama negeri kepada pihak berkuasa negeri,” katanya kepada MEDIA VARIASI.

Mohd Noor Aizan berkata, gelaran ustaz ustazah yang pernah disanjung tinggi satu ketika dahulu, kini menjadi persepsi buruk kepada orang bukan Islam juga.

“Isu ini sebenarnya terpalit sehingga kepada orang bukan Islam, mereka sampai bertanya ini macam kah (ustaz tidak seiring kelakuan),” katanya.

Beliau juga menjelaskan, orang Melayu juga mudah sangat untuk memberi gelaran kepada individu yang dilihat berperwatakan jubah berkopiah, songkok, bertudung labuh tanpa mengetahui dan menyiasat status pendidikan agama layak atau tidak.

“Kadangkala, ada yang menamakan dirinya sendiri dengan panggilan ustaz walaupun tidak cukup kelayakan bidang agama.

“Ia berbalik kepada orang awam sendiri, mudah memberi gelaran ustaz dan ustazah,” katanya.

Beliau turut mendakwa, disebabkan program realiti TV menyebabkan ramai berebut untuk bergelar ustaz dan ustazah, dipercayai untuk mudah mendapat perhatian dan keuntungan sehingga wujud stigma ‘penunggang agama’.

“Ibarat cendawan tumbuh selepas hujan, ramai dikatakan berebut jadi orang agamawan, sebab boleh jadi ‘glamour’ dan wang mudah sedangkan masih ada yang ikhlas berdakwah, memberi pelajaran dan didikan agama di luar sana, yang turut terpalit,” katanya.

MEDIA VARIASI sebelum ini pernah mengeluarkan pendapat peribadi mengenai isu gelaran ustaz dan ustazah jadi tiket sebar doktrin palsu.

Anehnya, gelaran itu begitu ‘murah’ dan mudah ‘lekat’ pada pandangan masyarakat sehingga tiada siapa mempersoalkan maksud sebenar dan intipati penyampaian yang dilontarkan golongan ini.

Untuk rekod, ustaz adalah perkataan bahasa Arab yang mempunyai maksud di dalam bahasa Melayu iaitu tuan atau guru.

Seperti yang diketahui, jika di sekolah kebangsaan, guru itu dipanggil cikgu dan jika di sekolah agama ia dipanggil ustaz bagi lelaki dan ustazah bagi perempuan.

Tokoh besar dunia pun takut untuk memanggil diri mereka ulama.

Di Malaysia sahaja, dengan mudah istilah ini digunakan.

Gelaran ini sebenarnya diberi berpunca dari orang ramai pantang tengok orang pandai merawat menggunakan ayat al-Quran, pandai bercakap, berceramah, berdakwah sikit, terus dipanggil ustaz, ustazah daie, PU dan sebagainya.

Author

Tun Puteh Wanti

View all posts

View all posts


Polis tahan tiga lelaki, rampas Methamphetamine RM400,000

IPOH: Polis menahan tiga lelaki dan merampas dadah disyaki Methamphetamine bernilai kira-kira RM400,000 di kawasan letak kenderaan sebuah pasar raya besar di Bercham di sini semalam.

Ketua Polis Perak, Datuk Seri Mohd Yusri Hassan Basri berkata, kesemua yang berusia antara 40 hingga 61 tahun itu ditahan oleh anggota Bahagian Siasatan Jenayah Narkotik Ibu Pejabat Polis Daerah Ipoh dalam operasi khas kira-kira pukul 2.20 petang.

Beliau berkata, hasil pemeriksaan ke atas kenderaan dinaiki seorang daripada lelaki itu menemukan satu guni plastik mengandungi 10 bungkusan plastik berisi peket plastik lut sinar disyaki dadah jenis Methamphetamine dianggar seberat 10.4 kilogram.

“Jumlah dadah yang dirampas boleh digunakan lebih kurang 20,000 penagih. Mereka dipercayai mendapatkan bekalan dadah daripada seorang warga asing di wilayah utara negara,” katanya dalam kenyataan hari ini.

Menurut Mohd Yusri, hasil saringan air kencing mendapati seorang daripada lelaki itu positif dadah jenis Methamphetamine.

Beliau berkata polis akan memohon reman hari ini untuk membolehkan ketiga-tiganya membantu siasatan lanjut mengikut Seksyen 39B dan Seksyen 15(1)(A) Akta Dadah Berbahaya 1952.

“Tindakan pelucuthakan harta juga diambil terhadap suspek utama dalam kes ini di bawah Akta Dadah Berbahaya (Pelucuthakan Harta) 1988 dengan sitaan sebuah kenderaan bernilai RM12,000 dan wang tunai sebanyak RM2,200,” katanya. – BERNAMA


Merdeka itu bebas buat keputusan sendiri – Nik Nazmi

KUALA LUMPUR: “Boleh buat keputusan dan menentukan hala tuju sendiri adalah erti kebebasan sebenar,” kata Ahli Parlimen Setiawangsa, Nik Nazmi Nik Ahmad.

Beliau berkata, selagi masih mengikut telunjuk orang dan takut membuat keputusan sendiri selagi itu diri masih belum bebas, belum ada pendirian.

“Tak tahu nak pilih yang mana, tak tahu apa hala tuju, tak tahu nak ikut siapa itu menunjukkan diri tiada prinsip dan tidak boleh memimpin diri sendiri jauh sekali orang lain.

“Kena tahu menilai sendiri semua perkara jangan ikut-ikut orang sahaja, kalau majoriti sokong kita pun sokong, itu salah kerana sokong juga boleh bawa rebah,” katanya ketika program tanam pokok sendiri di Kebun Bandar Sungai Bunus di sini sempena sambutan Hari Kemerdekaan.

Turut hadir Ketua Aktivis Persatuan Pengguna Islam Malaysia, Datuk Nadzim Johan.

Program itu adalah salah satu inisiatif keselamatan makanan agar rakyat merdeka daripada kelaparan walau apa jua impak ekonomi terhadap diri dan negara.

Mengulas mengenai semangat cinta negara yang luntur di kalangan generasi baru, Nazmi berkata apabila sudah lama kecapi kemerdekaan orang ramai mula hilang penghayatan.

“Macam orang yang sudah lama kahwin kurang hargai, kurang menyemarakkan kasih sayang tetapi hati sayang tak mahu kehilangan.

“Ramai yang ‘take it for granted’ ambil mudah sama dengan kita, kita tidak lalui zaman penjajahan tidak lalui zaman susah, kita tidak rasa pentingnya mahu menjaga, sebab itu kena hayati semula semangat dan roh perjuangan,” katanya.

Mengulas mengenai erti kemerdekaan, Nadzim berkata sikap berterima kasih dan menghargai orang lain yang membantu dirinya.

“Sikap terima kasih ini wajar dijadikan manifesto wakil terpilih agar membudayakan semangat kekitaan dan menghargai yang lain.

“Kita kurang nampak sikap menghormati generasi muda kepada yang lebih berusia, dan nilai yang hilang ini perlu dikembalikan agar penghayatan kemerdekaan itu lebih jelas dalam sanubari setiap insan,” katanya.

Author

Tun Puteh Wanti

View all posts

View all posts


Penduduk Puchong Prima sambut baik program isi minyak motor percuma BN

PUCHONG: Program isi minyak motor percuma yang diadakan oleh BN Puchong pada Khamis petang menerima sambutan baik penduduk di kawasan Puchong Prima yang menunggang motosikal.

Salah seorang penduduk, Abu Hajar Mat Dan berkata, dia bersetuju progam ini diadakan kerana sedikit sebanyak mampu mengurangkan beban anak-anak muda kawasan.

“Program ini bagus untuk menyenangkan anak-anak muda yang menunggang motosikal di sini.

“Dengan keadaan sekarang anak-anak muda yang motosikalnya kekurangan minyak, jadi program hari ini dapat membantu mereka ke sana sini.

“Ini menunjukkan BN menyokong penuh anak-anak muda,” kata Abu Hajar ketika ditemui MEDIA VARIASI pada program yang diadakan di Stesen Minyak Petronas Puchong Prima.

Selain itu, seorang penduduk yang juga merupakan seorang penghantar, Alif Syazwan turut memuji program ini.

“Program macam ini bagus untuk macam kami penghantar-penghantar dan masyarakat di Puchong.

“Saya juga berharap kepada bakal Ahli Parlimen di sini, agar kawasan Puchong ini dapat dinaiktarafkan lagi,” kata Alif.

Sementara itu, seorang penduduk, Hamiezi Abd Ghani menggambarkan program ini terbaik dan berharap agar rakyat Puchong akan mengundi BN untuk Pilihan Raya Umum ke-15 (PRU15) pada Sabtu ini.

“Program macam ini memang terbaik, jadi saya harap semua di Puchong bolehlah undi BN untuk kali ini, PRU15. BN memang terbaik.

“Memang cantiklah program macam ini, bagi minyak motor percuma, dibuat untuk anak-anak muda,” kata Hamiezi.

Ahli Jawatan Kuasa (AJK) UMNO Bahagian Puchong, Haimie Abd Ghani menyifatkan program sebegini sebagai salah satu langkah prihatin BN kepada rakyat terutamanya anak-anak muda.

“Ramai-ramai kita dapat isi minyak motor percuma ini. Alhamdulillah, maknanya kita kurangkan sedikit beban pada rakyat.

“Saya berharap semoga anak muda di sini menyokong BN dan rakyat di kawasan Parlimen Puchong memberi kepercayaan kepada BN untuk mereka mentadbir semula,” ujar Haimie penuh harapan.

Pada masa sama, Calon BN Parlimen Puchong, Datuk Seri Syed Ibrahim Kader sempat menyantuni penduduk di Puchong Prima yang hadir program itu.

Author

Faridah Amiratul

View all posts

View all posts


Kedi golf dakwa dicabul pegawai kanan tentera

ALOR GAJAH: Dua pegawai kanan tentera berpangkat Leftenan Kolonel didakwa mencabul kehormatan seorang kedi wanita di sebuah kelab golf di sini, minggu lalu.

Ketua Polis Melaka Datuk Zainol Abu Samah berkata, kedua-dua individu itu, masing-masing berusia 51 dan 52 tahun, yang bertugas di sebuah kem tentera di Negeri Sembilan, telah dipanggil memberi keterangan.

“Polis menerima laporan pada 5 Oktober lalu daripada wanita berusia 21 tahun yang bekerja sebagai kedi di kelab golf berkenaan yang mendakwa dicabul oleh dua lelaki sewaktu sedang bertugas.

“Dua suspek itu kemudian dipanggil untuk membantu siasatan selain kertas siasatan juga dibuka mengikut Seksyen 354 Kanun Keseksaan susulan laporan oleh mangsa wanita itu,” katanya dalam kenyataan di sini malam tadi.

Mengulas lanjut, beliau berkata, pihak polis turut menerima dua laporan yang dibuat oleh salah seorang suspek serta rakan sekerja mangsa.

“Salah seorang suspek kemudian tampil membuat laporan yang menafikan kejadian itu selain pihak polis turut menerima laporan daripada rakan sekerja mangsa yang juga seorang wanita berusia 35 tahun.

“Wanita itu menyatakan tidak melihat kejadian berkenaan dan pihak polis setakat ini masih meneruskan siasatan lanjut,” tambahnya. – Awani

Author

Media Variasi

View all posts

View all posts


Sejam tahan sakit, kaki kanan tersangkut dalam lubang tandas

KAJANG: Seorang kanak-kanak lelaki berdepan detik cemas apabila kaki kanannya tersangkut di dalam lubang tandas rumahnya di sebuah apartmen di Balakong di sini, malam tadi.

Penolong Pengarah Bahagian Operasi Jabatan Bomba dan Penyelamat Malaysia (JBPM) Selangor, Ahmad Mukhlis Mukhtar berkata, pihaknya menerima laporan berhubung kejadian itu pada 8.36 malam.

Katanya, sebuah jentera dengan kekuatan lima pegawai dan anggota segera ke lokasi sejurus menerima panggilan itu.

“Bomba mendapati kejadian membabitkan kanak-kanak lelaki berusia sembilan tahun yang kaki kanannya tersangkut di dalam lubang tandas.

“Kerja mengeluarkan kaki kanak-kanak terbabit dilakukan oleh anggota dan dikeluarkan pada 9.11 malam,” katanya dalam kenyataan hari ini.

Maklumnya lagi, mangsa diserahkan kepada keluarga untuk tindakan lanjut.

Author

Diyana Rahip

View all posts

View all posts


Komen perkauman: Tangkap layar lama ditularkan semula – Polis

IPOH: Tangkap layar tular memaparkan seorang lelaki memberikan komen berbaur perkauman di laman sosial Facebook adalah kejadian pada 2019, yang ditularkan semula hari ini.

Ketua Polis Daerah Ipoh, ACP Yahaya Hassan berkata, ini hasil siasatan pihaknya yang telah mengesan sebaran sebuah tangkap layar di Facebook ‘Kerajaan Perpaduan YDPA’.

“Semakan mendapati tangkap layar berkenaan adalah dipetik pada 2019 yang telah kita semak hasil laporan polis di Balai Polis Lahat mengenai isu sama.

“Kes itu telah disiasat di bawah Seksyen 504 Kanun Keseksaan dan Seksyen 233 Akta Komunikasi dan Multimedia 1998 malah tertuduh telah disabitkan kesalahan di bawah Seksyen 182 Kanun Keseksaan dan Seksyen 233 Akta Komunikasi dan Multimedia 1998 dengan hukuman RM1,000 dan RM5,000 serta tiga hari penjara oleh Mahkamah Majistret dan Sesyen Ipoh,” katanya dalam satu kenyataan hari ini.

Yahaya berkata tindakan tegas akan diambil jika mana-mana pihak dikesan menyalahgunakan media sosial untuk menyebarkan isu-isu sensitif sehingga boleh mengancam ketenteraman awam.

“Orang ramai dinasihatkan tidak menyebar atau berkongsi lanjut sekiranya telah menerima tangkap layar berkenaan.

“Jangan kita tularkan sesuatu isu yang lama atau dikitar semula kerana ia boleh datangkan mudarat serta kegusaran dalam kalangan masyarakat, jangan kongsi jika tidak pasti,” katanya. – BERNAMA


Ibu saudara, suami ditahan dera dua kanak-kanak

KUALA LUMPUR: Polis menahan sepasang suami isteri kerana disyaki mendera dua anak saudaranya di sebuah kondominium di Taman Cahaya, Ampang, di sini, petang Jumaat.

Ketua Polis Daerah Ampang Jaya, ACP Mohamad Farouk Eshak berkata kedua-dua suspek, yang masing-masing berusia 29 dan 33 tahun itu ditahan pada kira-kira 6 petang.

Beliau berkata suspek wanita berkenaan merupakan adik kepada ibu kandung mangsa dan telah menjaga dua adik-beradik itu sejak dua tahun, selepas bapa kandung kepada kanak-kanak itu meninggal dunia.

Menurut Mohamad Farouk, ibu kandung kanak-kanak berkenaan tidak mahu menjaga mereka dan menyerahkannya kepada suspek untuk penjagaan.

“Selain itu, polis turut mengesan adik kepada mangsa lelaki iaitu seorang kanak-kanak perempuan berusia enam tahun yang juga mempunyai kesan kecederaan lebam di bahagian kaki, tangan dan belakang badan juga dipercayai akibat penderaan,” katanya dalam kenyataan malam tadi.

Beliau berkata kanak-kanak lelaki berkenaan didapati mempunyai kesan lebam di bahagian belakang badan, kaki dan tangan dipercayai akibat didera.

Mohamad Farouk berkata suspek wanita itu tiada pekerjaan dan rekod jenayah lampau, manakala suaminya merupakan pemandu grab dan mempunyai satu rekod jenayah lampau.

“Ujian saringan air kencing mendapati kedua-dua suspek didapati negatif daripada sebarang jenis dadah. Kedua-dua mangsa telah dirujuk ke Hospital Ampang untuk pemeriksaan oleh pegawai perubatan dan pihak Jabatan Kebajikan Masyarakat juga telah dimaklumkan untuk tindakan penjagaan mangsa.

“Kedua-dua suspek akan dihadapkan ke Mahkamah Ampang pada esok untuk permohonan reman di bawah Seksyen 117 Kanun Tatacara Jenayah,” katanya.

Mohamad Farouk berkata kes ini disiasat di bawah seksyen 31 (1) (a) Akta Kanak-Kanak 2001 kerana telah menganiayai kanak-kanak sehingga mengalami kecederaan fizikal dan emosi.

Terdahulu, seorang kanak-kanak lelaki berusia lapan tahun yang berada seorang diri di dalam rumah cuba terjun dan melarikan diri dari tingkap sebuah kondominium tingkat empat.

Susulan itu, bomba berjaya menyelamatkan mangsa dengan memecah masuk ke dalam rumah dengan bantuan pihak polis. – BERNAMA


Menu Rahmah perlu sistem sokongan untuk bertahan lama – Peniaga

KUALA LUMPUR: Persatuan peniaga berharap kerajaan dapat tampil dengan sistem sokongan yang kuat untuk memastikan pelaksanaan inisiatif Menu Rahmah bertahan lama dan berterusan dan bukan sekadar hangat-hangat tahi ayam.

Presiden Persatuan Usahawan Food Truck Wilayah Persekutuan Kuala Lumpur (KLFTEA), Muhammad Azlan Abas berkata susulan kenaikan harga barangan ketika ini, sistem sokongan yang kuat seperti kerjasama menyeluruh pelbagai agensi diperlukan dalam membantu peniaga atau penjaja.

“Contohnya Lembaga Pemasaran Pertanian Persekutuan (FAMA) atau koperasi boleh bekerjasama dengan mana-mana persatuan terlibat untuk pukalkan harga barangan.

“Mungkin dengan kaedah ini, inisiatif Menu Rahmah itu akan ada kesinambungannya,” katanya kepada Bernama.

Menurutnya ramai peniaga dan penjaja menyokong inisiatif kerajaan itu kerana ia memberi manfaat kepada rakyat, namun pelaksanaannya perlu disusuli dengan satu ekosistem yang lengkap agar perniagaan terus berjaya.

“Menu dah cantik, boleh buat, namun jika lokasi perniagaan tidak strategik, susah juga,” katanya dan menambah sebelum ini, peniaga kendera saji juga pernah melaksanakan program Menu Rakyat 1Malaysia (MR1M) pada era pentadbiran Datuk Seri Najib Tun Razak sekitar tahun 2011.

Bagi Presiden Gabungan Persatuan Penjaja dan Peniaga Malaysia, Datuk Seri Rosli Sulaiman pula, walaupun peniaga dan penjaja ini mempunyai jiwa murni untuk membantu golongan memerlukan seperti disarankan kerajaan, namun mereka perlu juga memikirkan soal keuntungan dan kelangsungan hidup.

“…apatah lagi dalam situasi hari ni dengan barang mentah yang dibekalkan kepada peniaga atau penjaja mengalami kenaikan hingga 100 peratus.

“Kita lihat sayur saja… contohnya, tomato 200 gram dengan harga RM2, harga naik melonjak, jadi bagaimana cara kita nak maintain Menu Rahmah ini,” katanya.

Menu Rahmah yang dilancarkan sejak 31 Januari lepas merupakan hidangan tengah hari atau makan malam yang seimbang seperti nasi, satu pilihan protein sama ada ayam atau ikan dan sayuran dengan tawaran harga bernilai RM5 dan ke bawah.

Inisiatif Kementerian Perdagangan Dalam Negeri dan Kos Sara Hidup (KPDN) untuk menangani kenaikan kos sara hidup itu boleh didapati di lebih 15,000 kedai makan dan restoran di seluruh negara. – BERNAMA


UMNO mungkin pinda perlembagaan sekali lagi selaras pindaan Perlembagaan Persekutuan

KUALA LUMPUR: UMNO tidak menolak kemungkinan akan meminda perlembagaan parti sekali lagi bagi memastikan ia selaras dengan pindaan Perlembagaan Persekutuan berkenaan lompat parti yang diluluskan minggu lepas.

Setiausaha Agung UMNO Datuk Seri Ahmad Maslan berkata, bagaimanapun parti itu akan merujuk kepada penasihat undang-undang UMNO terlebih dahulu sebelum membuat sebarang keputusan berkenaan pindaan itu.

“Kita akan berbincang dengan penasihat undang-undang UMNO apakah Perlembagaan parti, fasal dan perkara yang perlu dipinda selaras dengan pindaan Perlembagaan Persekutuan itu.

“Dengan kata lain, pindaan Perlembagaan  UMNO kemungkinan akan dibuat sekali lagi, tetapi akan dapatkan nasihat penasihat undang-undang UMNO,” katanya pada sidang media selepas mesyuarat Majlis Tertinggi (MT) UMNO malam tadi.

Sebelum ini Pindaan Perlembagaan Persekutuan bagi mewujudkan peruntukan berkaitan larangan Ahli Dewan Rakyat bertukar parti diluluskan selepas mendapat sokongan lebih dua pertiga ahli dewan.

Selain itu, Ahmad berkata mesyuarat yang dipengerusikan Presiden UMNO Datuk Seri Dr Ahmad Zahid Hamidi menetapkan tiada pemilihan jawatan di semua peringkat pada Perhimpunan Agung UMNO kali ini termasuk pada persidangan cawangan dan mesyuarat perwakilan bahagian.

Katanya mesyuarat turut menetapkan tarikh Perhimpunan Agung UMNO pada 23 hingga 26 Nov, persidangan cawangan pada 15 Ogos hingga 18 September, mesyuarat perwakilan Wanita, Pemuda dan Puteri bahagian pada 7,8 dan 9 Okt serta mesyuarat perwakilan bahagian pada 14,15 dan 16 Okt.

Sementara itu Ahmad berkata MT UMNO merakamkan ucapan terima kasih atas kelulusan Jabatan Pendaftaran Pertubuhan (RoS) dengan sedikit pindaan terhadap Perlembagaan UMNO yang berkuat kuasa mulai 29 Julai ini.

“Sedikit pindaan itu melibatkan ditiadakan pemilihan (dalam tempoh) 18 bulan dan ditambah satu pemilihan pada setiap penggal Pilihan Raya Umum (PRU) berkuat kuasa 29 Julai.

“Kita dah buat pemilihan selepas PRU14 jadi pemilihan seterusnya adalah selepas PRU15. (Pemilihan) tidak lewat daripada enam bulan selepas PRU15,” katanya dan menambah perkara itu merupakan sesuatu yang diharapkan parti bagi memastikan keadaan dalaman parti adalah tenteram.

Mesyuarat turut menetapkan negeri-negeri di bawah pentadbiran Barisan Nasional hendaklah melakukan langkah untuk meminda undang-undang tubuh atau enakmen negeri masing-masing setelah pindaan Perlembagaan Persekutuan berkaitan larangan lompat parti selesai digazetkan. – BERNAMA


Calon PN Padang Serai beri keterangan kepada polis berhubung kenyataan ‘kerajaan zina’

KULIM: Calon Perikatan Nasional (PN) pada Pilihan Raya Umum ke-15, Datuk Azman Nasrudin memaklumkan beliau telah memberi keterangan kepada polis, berhubung kenyataannya yang mendakwa kerajaan dibentuk ketika ini adalah ‘kerajaan zina’.

Azman berkata, keterangan itu dibuat di Balai Polis Kulim Hi-Tech, di sini pada 12 tengah malam tadi.

“… saya (mengaku) agak kasar sikit malam itu sebab kerajaan baru tertubuh. (Tetapi) saya merujuk kepada resolusi yang UMNO sendiri buat dan langgarnya resolusi yang mereka sendiri buat, menyebabkan ahli-ahli UMNO di bawah ini kecewa.

“Ini berkenaan dengan prinsip, soal kerajaan campuran, kerajaan perpaduan dan sebagainya, itu cerita lain. Kami di PN juga akur dengan keputusan Yang di-Pertuan Agong,” katanya ketika ditemui berkempen di Kampung Nesa di sini hari ini.

Ahad lalu, media melaporkan Azman mengeluarkan kenyataan bahawa berlaku isyarat jelas penolakan terhadap Pakatan Harapan (PH) dan Barisan Nasional (BN), susulan kerajaan perpaduan yang disifatkannya sebagai ‘kerajaan zina’. – BERNAMA


Pembentangan RUU GEG: KKM tunggu tarikh baharu daripada Parlimen

KUALA LUMPUR: Pembentangan Rang Undang-Undang (RUU) Kawalan Produk Merokok Demi Kesihatan Awam 2023 atau RUU Generasi Penamat (GEG) akan diteruskan selepas memperoleh tarikh baharu untuk dibentangkan di Parlimen.

Bacaan kali kedua RUU itu sepatutnya berlangsung petang semalam, namun ditunda kepada satu tarikh yang akan dimaklumkan kelak.

Perkara itu dimaklumkan seorang pegawai kepada Menteri Kesihatan, Dr Zaliha Mustafa, sambil meminta supaya media menunggu tarikh baharu pembentangan yang dimaklumkan kelak.

“Kita tunggu tarikh Parlimen,” katanya ketika menjawab pertanyaan mengenai penangguhan RUU terbabit.

Penangguhan itu mengundang pelbagai reaksi serta spekulasi khususnya mengenai faktor yang mendorong pembentangan RUU itu di Parlimen ditangguhkan.

Isnin lalu, Kementerian Kesihatan (KKM) melalui kenyataan memaklumkan RUU Kawalan Produk Merokok Demi Kesihatan Awam 2023 yang dijadual dibentang untuk dibahaskan semalam, ditangguhkan.

Alasan diberikan untuk memberi laluan kepada aturan urusan kerajaan lain sebagaimana disenaraikan dalam Aturan Urusan Mesyuarat (AUM), dengan dan pembentangan RUU ini akan dibuat dalam masa terdekat.

Minggu lalu, Menteri Kesihatan, Dr Zaliha Mustafa memaklumkan, KKM menerima baik semua syor dicadangkan Jawatankuasa Pilihan Khas (JKPK) Kesihatan Parlimen berkenaan RUU berkenaan dan ia akan dibentang semula ke Dewan Rakyat untuk dibahas dan diputuskan oleh Ahli-ahli Parlimen.

Keputusan pembentangan sekali lagi itu dibuat hasil keputusan Mesyuarat Jemaah Menteri minggu lalu.

Jun lalu, Zaliha memaklumkan antara sebab RUU itu dirujuk semula ke JKPK Kesihatan berikutan gesaan badan profesional dan pertubuhan bukan kerajaan (NGO) yang mencadangkan supaya beberapa perkara di bawah RUU itu diteliti semula.

RUU itu kali kedua dirujuk kepada JKPK Kesihatan selepas kali pertama dibentangkan oleh Menteri Kesihatan sebelum ini, Khairy Jamaluddin pada Ogos tahun lalu, namun Dewan Rakyat membuat keputusan sama meminta supaya ia dirujuk kepada JKPK.

Di bawah RUU dibentang pada Jun lalu itu, kuasa penguatkuasaan luas seperti diperuntukkan dalam draf RUU terdahulu, dihadkan kepada bagi tujuan pengilangan, pembungkusan, penyimpanan, penyerahan, pengedaran atau penjualan produk, yang secara langsung mencetus kebimbangan kepada pemain industri rokok elektronik kemungkinan ia akan menyekat perniagaan mereka. – Berita Harian

Author

Media Variasi

View all posts

View all posts


Ahli, pimpinan PAS perlu akur, wala’ kepada nasihat Mursyidul Am – Takiyuddin

KUALA LUMPUR: Seluruh pimpinan dan ahli PAS diminta akur serta memberikan wala’ (kesetiaan) kepada arahan Mursyidul Am PAS, Datuk Hashim Jasin, agar semua pihak yang inginkan perpaduan dan kestabilan negara menghayati dan merealisasikan agenda penyatuan ummah.

Setiausaha Agung PAS, Datuk Seri Takiyuddin Hassan berkata, PAS sentiasa komited dalam melaksanakan segala usaha ke arah mencapai hasrat penyatuan ummah terutamanya dalam kalangan rakyat berbangsa Melayu dan beragama Islam.

“Sehubungan itu, PAS tidak boleh menerima pendirian mana-mana pihak yang melabelkan kumpulan Melayu Islam yang lain sebagai musuh utama, apatah lagi dalam perkara yang melibatkan kedudukan dan kuasa orang Islam dalam pemerintahan sesebuah negara yang majoritinya terdiri dari umat Islam seperti Malaysia.

“Kenyataan seumpama itu lebih-lebih lagi dilihat tidak wajar dan janggal sekiranya pihak yang dilabelkan sebagai musuh utama tersebut adalah rakan muafakat dalam kerajaan yang dipimpin bersama,” katanya dalam kenyataan hari ini.

Takiyuddin berkata PAS sentiasa yakin bahawa perpaduan di antara parti utama Melayu-Islam dapat menjamin pembentukkan sebuah pemerintahan yang stabil, adil dan berkebajikan kepada semua rakyat pelbagai kaum, agama, bangsa dan budaya.

Kelmarin, Pengerusi Perikatan Nasional (PN), Tan Sri Muhyiddin Yassin, berkata Barisan Nasional (BN) adalah musuh utama gabungan itu yang perlu dilawan pada Pilihan Raya Umum Ke-15 (PRU15). – BERNAMA


Kesemua penama dalam lejar UKSB telah dipanggil – SPRM

PUTRAJAYA: Suruhanjaya Pencegahan Rasuah Malaysia (SPRM) telah memanggil kesemua penama yang tersenarai dalam lejar Ultra Kirana Sdn Bhd, kata Ketua Pesuruhjaya SPRM Tan Sri Azam Baki, yang menjangkakan kertas siasatan mengenainya siap dalam masa terdekat.

“Siasatan mengenai UKSB kita telah jalankan dan telah memanggil kesemua penama-penama yang disebutkan dalam lejar itu. Saya jangka dalam tempoh terdekat ini akan disiapkan oleh pegawai penyiasat,” katanya.

Bercakap dalam sidang media selepas majlis konvokesyen Malaysian Anti Corruption Commission (MACC) Law Enforcement Accredited Programme 2022 di sini hari ini, Azam berkata kertas siasatan yang siap itu akan dikemukakan kepada Jabatan Peguam Negara (AGC) untuk dikaji dan dibuat keputusan mengenainya.

Pada 18 Jun lepas, SPRM berkata kertas siasatan dibuka terhadap penama yang dikatakan menerima wang dalam perbicaraan kes rasuah bekas Timbalan Perdana Menteri Datuk Seri Dr Ahmad Zahid Hamidi, susulan beberapa aduan yang diterima terhadap individu yang tersenarai dalam satu lejar, seperti dikemukakan di mahkamah dalam perbicaraan berkenaan.

Mengenai kertas siasatan membabitkan Hakim Mahkamah Rayuan Datuk Mohd Nazlan Mohd Ghazali yang tidak berada dengan AGC, Azam berkata kertas siasatan itu sebenarnya telah dikemukan kepada AGC dan telah dihantar balik ke SPRM untuk tindakan lanjut.

“Kertas siasatan itu masih lagi dengan kami setelah diberi oleh pihak beliau (AGC). Kita akan tunggu arahan lanjut kemudian untuk dibuat keputusan,” katanya.

Mengenai siasatan projek pembinaan Kapal Tempur Pesisir (LCS), Azam berkata siasatan masih berjalan kerana banyak perkara yang perlu disiasat.

Beliau berkata walaupun ada pihak yang mengetengahkan isu tadbir urus yang diambil daripada laporan forensik audit, namun SPRM perlu menyiasat lebih lanjut mengenai jenayah yang dilakukan dan pegawai penyiasat memerlukan masa untuk melengkapkan siasatan, kerana perlu memanggil saksi termasuk dari luar negara.

Ditanya sama ada Menteri di Jabatan Perdana Menteri (Tugas-Tugas Khas) yang juga bekas Timbalan Menteri Pertahanan Datuk Dr Abd Latiff Ahmad akan dipanggil untuk siasatan, Azam berkata: “Tiada komen, kerana kami sedang menyiasat. Ada orang mendedahkan  mengenai beliau, tetapi kami perlu siasat.”

Pada 22 Ogos lepas, Timbalan Presiden PKR Rafizi Ramli mendakwa syarikat palsu yang menjadi syarikat pembekal alat ganti kepada projek pembinaan LCS itu adalah milik keluarga bekas timbalan menteri pertahanan itu, serta mendakwa siasatan dalaman skandal LCS dan semakan susulan mendapati syarikat pembekal itu dimiliki isteri Dr Abd Latiff. – BERNAMA


Polis kesan dua suspek pukul anjing sampai mati

BAYAN LEPAS: Polis sedang mengesan dua lelaki kerana disyaki menyerang anjing yang terjatuh dalam longkang di Kampung Teluk Tempoyak, di sini, semalam.

Ia susulan video tular memaparkan dua suspek terbabit menyerang sesuatu dipercayai anjing, dalam semak pada waktu malam.

Ketua Polis Daerah Barat Daya, Superintendan Kamarul Rizal Jenal berkata, pihaknya mengesan video berkenaan pada 6 petang semalam, yang disiarkan di media sosial.

Video itu dimuat naik dengan keterangan, ‘Tidak cukup dilanggar  motosikal, anjing tidak berdosa diseksa dua lelaki durjana sampai mati,.

“Menerusi video itu, dilihat dua lelaki sedang menyerang sesuatu menggunakan kayu di kawasan semak.

“Saksi kemudian membuat laporan polis bagi siasatan dan tindakan lanjut,” katanya menerusi kenyataan, hari ini.

Mengulas lanjut, Kamarul Rizal berkata, siasatan awal mendapati kejadian berlaku 8.38 malam, Sabtu lalu.

Saksi mendakwa melihat dua suspek lelaki tempatan yang tidak dikenali, dipercayai tinggal berdekatan dengan tempat kejadian.

“Suspek menyerang anjing yang terjatuh dalam longkang di tepi jalan dan saksi bertindak merakam perbuatan dua lelaki itu menerusi telefon bimbit miliknya.

“Saksi kemudian menghantar video itu kepada rakan di Petaling Jaya, Selangor sebelum ia ditular rakannya menerusi Twitter @syhmiee,” jelasnya.

Kamarul Rizal berkata, usaha bagi mengesan suspek masih diteruskan dan kertas siasatan berhubung kejadian juga sudah dibuka.

Katanya, kes disiasat mengikut Seksyen 29(1) Akta Kebajikan Haiwan 2015.

Author

Nurul Ain Japri

View all posts

View all posts


Dr Noor Hisham kembali aktif di Hospital Putrajaya

KUALA LUMPUR: Tan Sri Dr Noor Hisham Abdullah yang baru sahaja mengumumkan persaraannya pada April lalu seakan tidak boleh duduk diam, apabila beliau kini kembali aktif dalam sektor kesihatan awam negara.

Menerusi catatan di laman Facebooknya pada Selasa, bekas Ketua Pengarah Kesihatan itu mengumumkan bahawa beliau kembali bertugas di Institut Endokrin Hospital Putrajaya.

Dr Noor Hisham berkata, beliau akan memberikan khidmatnya di blilik pembedahan pada setiap hari Isnin.

Sementara, pada setiap hari Selasa pula, beliau akan memberikan konsultansi di klinik.

“Semoga Institut Endokrin ini akan dapat memperkukuhkan lagi perkhidmatan perubatan dan pembedahan endokrin dalam negara dan seterusnya kekal menjadi pusat kecemerlangan bertahap antarabangsa. Insya-Allah,” tulisnya.

Dalam hantaran sama, Dr Noor Hisham turut memaklumkan, Institute Endokrin berkenaan meliputi sebuah blok 10 tingkat dengan 220 buah katil merangkumi Unit Rawatan Rapi ICU (dewasa 10 katil, pediatrik 8 katil) serta Dewan Bedah Hibrid (Neuro-Endokrin Berintegrasi).

Tidak ketinggalan, jelas beliau, terdapat empat Dewan Bedah telahpun mula beroperasi pada minggu lepas.

Dr Noor Hisham bersara wajib sebagai Ketua Pengarah Kesihatan pada 19 April lalu, selepas 35 tahun mencurahkan khidmat dalam sektor kesihatan awam negara.

Beliau menjawat jawatan sebagai Ketua Pengarah sejak 2013 dan sepanjang tempoh perkhidmatan, beliau antara individu penting ketika negara berdepan krisis kesihatan ketika pandemik COVID-19.

Bahkan, Dr Noor Hisham disifatkan oleh rakyat Malaysia sebagai ‘wira’ rakyat melalui pencapaian terbaik pasukan kesihatan di bawah pimpinannya dalam memerangi penularan virus itu.

Author

Fazleen Safina Abd Jamil

View all posts

View all posts


MCMC sekat 1.8 bilion panggilan ‘scam’ sejak 2017 hingga 2022 – Fahmi

KUALA LUMPUR: Suruhanjaya Komunikasi dan Multimedia Malaysia (MCMC) berjaya menyekat 1.8 bilion panggilan scam dari 2017 hingga 2022, kata Menteri Komunikasi dan Digital, Fahmi Fadzil.

Fahmi berkata, perkara itu diketahui hasil pertemuannya dengan pihak Pusat Pencegahan Jenayah Kewangan Nasional (NFCC) bersama MCMC dan beberapa pihak lain.

Beliau berkata, sejak 2018 pula sebanyak 300 juta scam menerusi khidmat pesanan ringkas (SMS) berjaya dikekang namun kes penipuan itu masih berlaku.

“Peringatan saya kepada rakyat Malaysia, tolong berhati-hati dalam suasana perayaan ini (kerana) sudah pasti akan ada yang menangguk di air keruh untuk mengambil kesempatan,” katanya kepada pemberita selepas menghadiri Rumah Terbuka Tahun Baharu Cina MCA di sini hari ini.

Justeru, beliau menasihatkan masyarakat yang menjadi mangsa penipuan supaya menghubungi talian 997 yang merupakan Pusat Respons Scam Kebangsaan (NSRC) untuk membuat laporan supaya tindakan segera dapat diambil bagi mengekang kehilangan wang.

Fahmi berkata terdapat pelbagai jenis penipuan ketika ini dan ia bukan mudah untuk ditangani kerana apabila sesuatu modus operandi dapat dikesan, akan muncul jenis penipuan baharu.

“Jadi sempena musim perayaan ini, kita lihat ‘scam’ seperti ‘scam pencuci’ atau ‘cleaner scam’ yang banyak dibuat melalui Facebook sebagai contoh, kita kena berhati-hati.

“Jadi sekiranya anda mendapat apa-apa tawaran sama ada kerja ataupun perkhidmatan, tolong buat pengesahan sebelum kita terpedaya oleh ‘scammer-scammer’ ini. Jika ia nampak terlalu bagus, kemungkinan satu penipuan dan buat laporan polis serta call 997 supaya kita boleh bantu,” katanya.

Berkenaan penipuan menerusi aplikasi Telegram, Fahmi berkata antara masalah yang dihadapi dengan aplikasi itu ialah ia merupakan encrypted system.

Sehubungan itu, beliau berkata pihaknya akan cuba menghubungi pihak Telegram supaya beberapa perkara dapat diatur bagi menyelesaikan masalah tersebut.

“Lebih daripada itu, peringatan kepada semua, sekiranya anda mendapat mesej daripada orang yang seperti kawan kita tetapi cara dia bercakap dengan kita itu lain daripada biasa, sila berhati-hati dan kalau dapat panggilan Lembaga Hasil Dalam Negeri, Bukit Aman (polis) atau mahkamah, dia tidak berurusan melalui telefon tetapi hantar surat minta kita datang ke pejabat.

“Jadi kita kena ada satu peningkatan kesedaran tentang cara-cara ‘scammer’ ini beroperasi dan masa yang sama kita lihat satu tindakan bersepadu antara KKD (Kementerian Komunikasi dan Digital), Kementerian Kewangan, Kementerian Dalam Negeri dan Kementerian Luar adalah perlu kerana kita dapati ada sejumlah panggilan ‘scam’ ini tak berlaku dalam negara kita tetapi merentasi sempadan,” katanya. – BERNAMA


Hasrat Abang Viva nak sertai misi tanah runtuh di Batang Kali tak kesampaian

CYBERJAYA: Tragedi tanah runtuh yang berlaku di Batang Kali nyata menjadi perhatian ramai khususnya dalam kalangan para sukarelawan.

Perkara itu turut menjadi tumpuan buat sukarelawan bencana, Azwan Omar atau lebih dikenali dengan panggilan ‘Abang Viva’.

Menurut Azwan, 30, pihaknya menerusi Pertubuhan Gerakan Kebajikan Abang V-Va juga berhasrat untuk turun padang ke lokasi kejadian bagi menghulurkan bantuan namun misi itu terpaksa dibatalkan.

“Pertubuhan Gerakan Kebajikan Abang V-Va bukan sahaja untuk misi banjir tapi di daftarkan untuk semua bencana termasuk tanah runtuh.

“Tapi untuk misi ke Father’s Organic Farm saya dah call bilik gerakan dan disebabkan kat dalam sana dah terlalu ramai, NGO saya tidak dibenarkan ke sana,” maklumnya menerusi perkongsian di Facebook.

Perkara itu dimaklumkannya berikutan nama Abang Viva menjadi seruan tatkala Malaysia dilanda bencana alam rentetan sebelum ini, Azwan sanggup tampil dari Melaka ke Selangor demi membantu mangsa banjir pada Disember tahun lalu.

Meskipun Azwan tidak dapat menghulurkan bantuan pada tragedi tanah runtuh kali ini, dia selaku wakil Pertubuhan Gerakan Kebajikan Abang V-Va berharap orang ramai dapat sama-sama mendoakan misi pencarian mangsa berjalan dengan lancar.

“Takziah untuk semua mangsa. Bantu tanpa mengira bangsa dan agama. Bersatu hati,” ujarnya.

Author

Diyana Rahip

View all posts

View all posts


Hapus stigma kanser boleh berjangkit

KUALA LUMPUR: Kesedaran terhadap penghidap kanser kanak-kanak bahawa penyakit itu tidak berjangkit bukan mudah.

Realiti hari ini, golongan ini masih disisih rakan sebaya di sekolah dan juga dalam masyarakat.

Pengerusi Kumpulan Ibu Bapa dan Sokongan Anak-anak Kanser (KIDS), Hamidah Tajudin berkata, situasi di sekolah contohnya apabila ada rakan yang mengetahui kanak-kanak ini ada kanser, mereka akan menjauhkan diri.

“Kanak-kanak kanser apabila berhadapan keadaan ini secara emosi dan semangatnya akan menurun.

“Sehubungan itu, KIDS mengambil inisiatif memberi kesedaran kepada orang ramai bahawa kanser tidak berjangkit, kanser boleh dirawat dan kanser bukan pembunuh masa depan.

“Golongan survivor kanser masih boleh memiliki sahabat, pasangan hidup, kerjaya dan sumbangan kepada masyarakat dan negara,” katanya kepada media selepas program ‘My ETS Journey’ Kuala Lumpur-Alor Setar-Kuala Lumpur anjuran KIDS selama tiga hari dua malam.

Pelancaran perjalanan ini membabitkan 77 orang termasuk 60 kanak-kanak kanser bertolak dari KL Sentral di sini hari ini.

Seramai 11 peserta jemputan dari Persatuan Sahabat Kanak-kanak Kanser Wilayah Utara akan menaiki tren dari stesen ETS, Tasik Gelugor dan enam peserta dari KIDS yang menetap di utara.

Untuk rekod, KIDS adalah persatuan mengumpul ibu bapa penyakit kanser kanak-kanak dari Institut Pediatrik, Hospital Kuala Lumpur (HKL) atau Hospital Tunku Azizah berusaha memberi kesedaran kepada orang ramai sekaligus mendapat sokongan emosi dan semangat kepada survivor.

Tambah Hamidah, sepanjang perjalanan ETS ke destinasi, kami akan bersama kanak-kanak ini akan memberi penerangan kepada penumpang ETS.

Author

Tun Puteh Wanti

View all posts

View all posts


Malayan Tigress perlu tajamkan jentera serangan – Jacob

KUALA LUMPUR: Pasukan bola sepak wanita kebangsaan perlu memperkuatkan barisan serangan menjelang aksi kedua Kejohanan Persekutuan Bola Sepak ASEAN (AFF) Wanita 2022 menentang Indonesia, esok.

Selepas terikat tanpa jaringan dengan Singapura pada aksi sulung semalam, Ketua Jurulatih Skuad Wanita Kebangsaan Jacob Joseph menggesa anak buahnya untuk mempertajamkan jentera serangan dengan segera pada aksi Kumpulan A di Manila, Filipina.

Ia berikutan skuad negara masih buntu mencipta kemenangan selepas dibelasah 6-0 dan terikat tanpa jaringan ketika menentang Bangladesh pada aksi persahabatan di Dhaka, baru-baru ini.

“Pada perlawanan menentang Singapura, saya harap kita boleh dapat tiga mata, tapi kita dapat satu mata sahaja. Mereka agak kelam kabut, dari dari bahagian tengah sampailah penyerang kelam kabut, tiada pemain yang tenang, mungkin sebab perlawanan pertama.

“Masalah utama adalah penguasaan bola dari bahagian tengah ke bahagian tengah, terdapat kelompangan besar… dalam latihan hari ini, saya akan melakukan beberapa serangan balas pantas (latihan) ke zon serangan lawan,” katanya pada sidang media secara maya hari ini.

Jacob pada masa sama, mengakui skuad Indonesia tampak lebih bersedia ketika perlawanan berdepan Thailand semalam meskipun tewas 0-4.

Katanya Indonesia bermain dengan semangat kerja berpasukan yang tinggi yang perlu dicontohi oleh pasukan Malayan Tigress.

“Saya melihat pemain sangat komited dan bermain dalam satu pasukan dan sangat penting untuk pasukan kita mengatasi pemain Indonesia, kerana pertahanan mereka sangat kuat. Saya harap kita dapat mengutip mata dengan Indonesia,” katanya.

Dalam pada itu, Jacob berkata kejohanan AFF akan dijadikan sebagai medan persediaan buat skuad kendaliannya untuk berdepan kelayakan Sukan Olimpik 2024 dan Sukan SEA Kemboja, pada tahun depan.

Selepas menentang Indonesia esok, Malaysia akan bertemu Filipina (8 Julai), juara terbanyak dan naib juara edisi 2019 Thailand (10 Julai) seterusnya Australia pada 12 Julai. – BERNAMA


Pentadbiran negara masih berjalan bawah ‘caretaker government’ – Agong

KUALA LUMPUR: Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah mengingatkan bahawa pentadbiran negara masih berjalan di bawah pentadbiran kerajaan sementara (caretaker government).

Baginda bertitah sedemikian ketika berkenan mencemar duli bagi menyantuni para pengamal media di hadapan Pintu 2 Istana Negara sekitar jam 1.45 petang pada Isnin.

Baginda bersama-sama dengan pihak Istana Negara memberikan makanan kepada para pengamal media yang membuat liputan di sini.

Titah baginda tersebut adalah susulan baginda bertitah memperkenan proses ketua parti politik mengemukakan gabungan pasca Pilihan Raya Umum ke-15 (PRU15) serta pencalonan Perdana Menteri ke-10 dilanjutkan sehingga jam 2 petang pada Selasa.

Dalam satu kenyataan yang dikeluarkan pihak Istana Negara, titah memperkenan itu adalah kerana pihaknya menerima permohonan tersebut daripada ketua parti-parti politik dan gabungan parti politik pada hari ini.

Author

Faridah Amiratul

View all posts

View all posts


Wanita disyaki muat naik video hasutan terhadap Sultan Perak direman empat hari

KUALA LUMPUR: Seorang wanita yang ditahan polis kerana disyaki memuat naik video berunsur hasutan terhadap Sultan Perak di media sosial, direman empat hari mulai hari ini.

Setiausaha Polis Diraja Malaysia, Datuk Noorsiah Saaduddin berkata, suspek berusia 34 tahun yang ditahan polis di Klang, Selangor semalam itu direman di bawah Seksyen 117 Kanun Tatacara Jenayah.

“Kes berkenaan dikendalikan oleh Unit Siasatan Jenayah Terkelas, Bahagian D5, Jabatan Siasatan Jenayah Bukit Aman,” katanya dalam kenyataan hari ini.

VIdeo berkenaan disyaki dimuat naik suspek melalui akaun TikTok @ijaheartfarizahwhitenew, Isnin lepas. – BERNAMA


Buruh am dipenjara 30 tahun, 8 sebatan, rogol, amang seksual

Keputusan itu dicapai selepas panel tiga hakim Mahkamah Rayuan diketuai Datuk Seri Kamaludin Md Said bersidang bersama Datuk Hashim Hamzah dan Datuk Azman Abdullah menolak rayuan Ruslan Bacika supaya hukuman penjara untuk kedua-dua sabitan terhadapnya dijalankan serentak.

“Bagi kami, anda amat bertuah kerana mendapat hukuman itu berbanding satu lagi kes rogol baru-baru ini di mana orang itu mendapat 36 tahun dan 20 sebatan,” kata Hakim Kamaludin kepada Ruslan.

Ruslan, 59, mengaku bersalah di Mahkamah Sesyen atas pertuduhan merogol gadis itu yang berusia 12 tahun ketika itu di sebuah rumah pada 27 Mac 2018 dan dua pertuduhan melakukan amang seksual fizikal terhadap gadis itu pada 15 Jun dan 19 Jun, 2018.

Pada 13 Feb 2019, Mahkamah Sesyen menjatuhkan hukuman penjara 20 tahun dan memerintahkan tertuduh dikenakan empat sebatan bagi kesalahan merogol bermula dari tarikh dia ditangkap pada 25 Julai 2018.

Ruslan juga dijatuhi hukuman penjara 10 tahun dan dua sebatan bagi setiap pertuduhan amang seksual fizikal berjalan serentak, bermakna dia hanya menjalani hukuman penjara 10 tahun.

Walau bagaimanapun,  pemenjaraan 10 tahun hanya akan bermula selepas Ruslan selesai menjalani hukuman penjara 20 tahun bagi kesalahan rogol.

Pada 20 Januari 2020, Mahkamah Tinggi menolak rayuannya terhadap hukuman.

.Menurut fakta kes, mangsa yang tinggal bersama ibunya di sebuah bilik sewa dan tertuduh turut tinggal dalam bilik sewa lain dalam rumah tersebut.

Peguam dari Yayasan Bantuan Guaman Kebangsaan, P.A. Sahrron mewakili perayu manakala pendakwaaan diwakili Timbalan Pendakwa Raya, Dhiya Syazwani Izyan Mohd Akhir.

Kelmarin, seorang bekas operator kren dijatuhi hukuman penjara 36 tahun dan 20 sebatan oleh Mahkamah Rayuan kerana merogol dua anak perempuannya yang di bawah umur. – BERNAMA


Kembara RIUH perluas potensi penggiat seni

KUALA LUMPUR: Program Kembara RIUH edisi keenam kembali ke Lembah Klang dengan kerjasama strategik perkhidmatan jalur lebar unifi dan dikenali sebagai ‘ROCK’N RIUH! BERSAMA UNIFI’ di Bukit Kiara Equestrian Resort.

‘ROCK’N RIUH! BERSAMA UNIFI’ diterajui Kementerian Komunikasi dan Digital (KKD) melalui Kumpulan MyCreative berlangsung selama tiga hari mulai 16 hingga 18 Disember.

Program tersebut dirasmikan Ketua Setiausaha KKD, Datuk Seri Mohammad Mentek yang mewakili Menteri Komunikasi dan Digital, Fahmi Fadzil pada Jumaat malam.

Kumpulan MyCreative berkata dalam satu kenyataan, Kembara RIUH telah dianjurkan sebanyak lima edisi sebelum ini di luar Lembah Klang iaitu Johor, Sabah, Melaka, Kelantan dan Perak yang telah berjaya menarik 162,254 pengunjung.

“Program Kembara RIUH merupakan antara inisiatif Kerajaan dalam memperkasa dan memperluas potensi penggiat dan usahawan industri kreatif tempatan di seluruh negara dan menjadi landasan yang menggerakkan para penggiat dan usahawan kreatif untuk menjana pendapatan daripada hasil kreativiti mereka.

“Penganjuran program ini menyediakan platform yang penting bagi meningkatkan keterlihatan pasaran (market visibility) serta peluang mempromosi produk dan bakat kreatif bagi memacu ekonomi industri kreatif,” katanya.

Sepanjang tiga hari berlangsungnya ‘ROCK’N RIUH! BERSAMA UNIFI’, para pengunjung dapat menyaksikan persembahan-persembahan hebat daripada penghibur tanah air seperti Datuk Ramli Sarip, Ella, IamNeeta, Aizat Amdan, K-Clique, SalamMusik, Insomniacks dan ramai lagi.

Majlis perasmian ‘ROCK’N RIUH! BERSAMA UNIFI’ turut dihadiri oleh Pengerusi Kumpulan MyCreative, Noor Azmi Mat Said dan Ketua Pegawai Strategik Telekom Malaysia, YM Tengku Muneer Tengku Muzani.

Seluruh warga Lembah Klang dan negeri-negeri berhampiran dijemput hadir untuk memberikan sokongan kepada para usahawan dan penggiat industri kreatif tempatan di ‘ROCK’N RIUH! BERSAMA UNIFI’.

Author

Faridah Amiratul

View all posts

View all posts


Saman fitnah: Mahkamah minta Santiago mohon maaf kepada Zakir Naik

KUALA LUMPUR: Mahkamah Tinggi di sini hari ini mengarahkan bekas Ahli Parlimen Klang, Charles Anthony Santiago membuat permohonan maaf kepada pendakwah bebas Dr Zakir Naik berhubung kenyataannya yang dikaitkan dengan Liberation Tigers of Tamil Eelam (LTTE) pada 2019.

Hakim Datuk Akhtar Tahir mengarahkan Santiago memohon maaf selepas mendapati beliau bertanggungjawab memfitnah Zakir.

Dalam penghakimannya, Hakim Akhtar memutuskan kenyataan kedua yang dibuat oleh Santiago dalam ceramah bertajuk Liberation Tigers of Tamil Eelam (LTTE) pada 25 November 2019, yang Zakir mendakwa kenyataan Santiago itu telah memfitnahnya, adalah serampang dua mata, walaupun ia dikaitkan dengan Zakir.

“Satu ditujukan kepada polis Malaysia dan kerajaan dan satu lagi ditujukan kepada plaintif.

“Implikasi daripada kenyataan terhadap plaintif itu ialah plaintif mempunyai pengaruh terhadap polis dan kerajaan dalam penahanan dua ahli DAP berkenaan,” katanya.

Hakim memutuskan walaupun mahkamah mendapati kenyataan itu adalah berdasarkan pendapat Santiago, bagaimanapun, ia bersifat spekulatif dan didapati berunsur fitnah terhadap Zakir.

“Mahkamah juga mengambil maklum bahawa kenyataan itu bukannya mencemarkan imej dan reputasi plaintif, sebenarnya telah meningkatkan reputasi plaintif sebagai seorang yang berpengaruh di Malaysia.

“Oleh itu, mahkamah memutuskan bahawa plaintif tidak berhak terhadap sebarang ganti rugi, tetapi oleh kerana kenyataan kedua adalah fitnah, mahkamah mengarahkan defendan memohon maaf secara terbuka atas kenyataan yang dibuat mengaitkan plaintif dengan penahanan kedua-dua ahli DAP itu,” kata hakim.

Sementara itu mengenai kenyataan pertama Santiago yang dibuat secara terbuka terhadap Zakir untuk ceramahnya di Kota Bharu, Kelantan pada 8 Ogos 2019, hakim memutuskan ia tidak memfitnah dan tidak mencemarkan nama baik Zakir.

Zakir dalam ceramah itu, menyampaikan kenyataan sensitif yang menyentuh kaum Cina dan India Malaysia.

Santiago, pada 13 Ogos 2019 mengeluarkan kenyataan sebagai respons kepada ceramah Zakir di Kota Bharu, Kelantan bertajuk, Misconception of Islam by the non-Muslim, dengan menyatakan bahawa ceramah itu berpotensi menyebabkan rusuhan kaum dalam kalangan rakyat Malaysia.

Hakim Akhtar memutuskan bahawa kenyataan media yang dibuat oleh Santiago dalam domain awam memang ditujukan kepada plaintif (Zakir).

Hakim berkata mendengar ceramah plaintif, plaintif juga telah membuat kenyataan yang tidak perlu mengenai orang Cina Malaysia iaitu apabila menyatakan orang Cina Malaysia juga harus diminta meninggalkan negara ini.

“Mahkamah bersetuju dengan kenyataan akhbar defendan (Santiago) bahawa kenyataan plaintif boleh menyebabkan ancaman kepada Malaysia yang berbilang kaum. Malah, mahkamah menyatakan kenyataan plaintif ini telah mendapat teguran daripada Perdana Menteri Malaysia dan ramai ahli politik lain.

“Oleh itu keputusan mahkamah dalam kes ini bahawa kenyataan pertama defendan adalah tidak memfitnah dan sebenarnya satu kenyataan yang berasas dan kenyataan yang adil,” kata hakim itu. – BERNAMA


Peniaga pun tak tahu bekalan ais selamat atau tidak

KUANTAN: Kebanyakan pemilik gerai dan kedai makan tidak kisah sama ada ais kiub yang digunakan mereka adalah daripada kilang yang sah atau pun dari kilang haram.

Kebanyakan peniaga menyatakan mereka menganggap ais kiub yang dibekalkan kepada mereka adalah selamat kerana pembekal tidak dikenakan apa-apa tindakan oleh pihak berkuasa dan masih terus berniaga.

Ada peniaga menyatakan mereka sudah tentu akan membeli ais kiub daripada
pembekal yang menawarkan ais kiub dengan harga yang lebih murah.

Seorang peniaga kedai makan, Diana Surya Abd. Wahab, 39, berkata, dia tiada pilihan dan hanya membeli ais daripada pembekal yang telah lama mereka berurusan.

Katanya, kebiasaannya pembekal ais kiub telah membahagikan kawasan mereka di daerah ini menyebabkan peniaga di situ hanya mengambil daripada satu pembekal sahaja.

“Setakat ini harga dalam RM4 sebungkus dan kalau ambil banyak akan diberikan kurang lagi, saya membeli dari pembekal yang sudah biasa dan mudah, kalau habis boleh pesan bila-bila masa sahaja mereka hantar.

“Ais kiub daripada mana sama ada kilang haram atau tidak saya tidak pasti kerana sepatutnya pihak berkuasa yang harus memeriksa kerana tugas mereka, saya anggap kilang ais ini sudah tentu tidak bermasalah sebab sudah lama boleh beroperasi,” katanya di sini semalam.

Tambah Diana, dia sememangnya berharap ais kiub yang digunakan bersih kerana jika ia tercemar sudah tentu memberikan risiko dan jejaskan kedainya.

Dalam pada itu seorang penjual air balang dikenali sebagai Alif berkata, dia telah beberapa kali menukar pembekal ais batu berdasarkan tawaran harga yang lebih murah.

Katanya, dalam keadaan ekonomi yang semakin mencabar sudah tentu sebagai peniaga dia perlu mengurangkan kos dan membeli ais batu yang lebih murah.

“Bukan semua air yang saya jual habis dan saya perlu terus berniaga untuk hidup, soal ais kilang haram atau tidak itu tugas Jabatan Kesihatan,” ujarnya. – KOSMO

Authors

Media Variasi

View all posts

Diyana Rahip

View all posts

View all posts

View all posts


Skim perubatan MADANI ringankan beban rawatan kesihatan golongan B40

KUALA LUMPUR: Skim Perubatan MADANI yang menawarkan rawatan percuma bermula 15 Jun lepas sangat membantu penerima Sumbangan Tunai Rahmah (STR) dan golongan B40 mengurangkan bebanan kewangan dalam mendapatkan rawatan kesihatan di klinik swasta.

Skim Perubatan MADANI merupakan satu inisiatif rintis kerajaan bertujuan untuk menampung keperluan kesihatan golongan B40 terutamanya dalam mendapatkan perkhidmatan penjagaan primer akut atau rawatan pesakit luar kes-kes akut di pengamal perubatan swasta umum (GP) yang berdaftar.

Skim itu yang diumumkan Perdana Menteri, Datuk Seri Anwar Ibrahim ketika pembentangan Belanjawan 2023 Februari lepas merupakan satu daripada inisiatif kerajaan mengatasi isu kesesakan pesakit di kemudahan kesihatan kerajaan.

Rawatan pesakit luar kes-kes akut percuma yang ditawarkan merangkumi rawatan bagi demam, selesema, cirit-birit, muntah, terseliuh, sakit kepala, trauma ringan dan pelbagai lagi dengan peruntukan sehingga RM250 bagi setiap isi rumah berkeluarga, RM125 bagi warga emas (tanpa pasangan) dan RM75 bagi kategori bujang.

Tinjauan Bernama mendapati orang ramai menyifatkan Skim Perubatan MADANI amat membantu mereka mendapatkan rawatan kesihatan dengan segera tanpa perlu bersesak di Klinik Kesihatan (KK) selain meringankan beban dan berharap skim tersebut diteruskan selepas tempoh tamat pada 31 Disember ini.

Di Perak, seorang warga emas, Maimunah Abd Rahman, 60, melahirkan rasa syukur kerana kerajaan memperkenalkan skim itu yang secara tidak langsung memudahnya mendapat rawatan kesihatan dengan cepat.

“Skim ini dapat mengurangkan waktu menunggu berbanding di Klinik Kesihatan. Kita ketahui Klinik Kesihatan kadangkala sesak.

Di Pulau Pinang, seorang penerima STR, Mohd Syukor Mohd Sulaiman, 38, berkata skim itu dapat mengurangkan beban kewangan keluarganya.

“Bukanlah saya minta saya, isteri atau tiga anak sakit kerana nak dapatkan bantuan perubatan itu tapi sekurang-kurangnya kami dapat berjimat jika ada ahli keluarga yang tidak sihat dan perlukan rawatan di klinik atau hospital terutama ketika belum gaji.

“Saya kerja di kedai makan dan gaji tidak seberapa… ada anak kecil berusia dua tahun jadi bab sakit atau tidak sihat itu terutama demam dan selesema boleh kata kerap juga, jadi bantuan perubatan itu sudah tentu satu nikmat dan sangat membantu kami sekeluarga,” katanya.

Di Johor, pesara swasta Mohd Ali Mohd Ekhbal, 58, menyokong usaha kerajaan dalam mewujudkan skim tersebut yang disifatkan berupaya membantu golongan pesara terutama golongan B40.

“Bantuan melalui skim perubatan terbaharu ini bukan sahaja meringankan beban kewangan tetapi pada masa yang sama membantu memendekkan masa menunggu untuk rawatan, cuma saya harapkan dalam masa yang terdekat ia akan dapat diperluas ke daerah yang lain selain Johor Bahru,” katanya.

Di Selangor, Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga negeri, Dr Siti Mariah Mahmud berkata skim berkenaan perlu diberikan penerangan yang lebih jelas kepada rakyat agar mereka mengetahui manfaat serta akses kesihatan yang diterima oleh mereka.

“Skim tersebut bagus dalam memberi solusi untuk penyuraian pesakit luar di KK dan hospital kerajaan yang memerlukan rawatan cepat bagi kes akut antaranya demam, selesema, sakit kepala dan cirit-birit serta secara langsung mengurangkan waktu menunggu pesakit untuk menerima konsultasi daripada doktor,” katanya ketika dihubungi.

Beliau berkata, kerajaan negeri juga tidak mempunyai sebarang masalah untuk memperluas skim tersebut di bawah klinik kendalian anak syarikat namun ia perlu diteliti lebih lanjut kerana Selangor turut menganjurkan skim yang hampir serupa iaitu menerusi Program Iltizam Selangor Sihat dengan setiap penerima berdaftar golongan B40 mendapat RM500 bagi kategori keluarga dan RM250 untuk individu.

Di Sarawak, pekerja swasta, Dexter McQueen, 42, berkata inisiatif itu juga dapat mengurangkan jumlah pesakit yang menerima rawatan di KK serta mengurangkan bebanan doktor.

“Sekurang-kurangnya doktor di Klinik Kesihatan boleh fokus merawat mereka yang amat memerlukan seperti warga tua dan ibu mengandung serta kes-kes kesihatan yang lebih berat.

“Ini adalah langkah dan usaha yang baik dalam meningkatkan mutu perkhidmatan kesihatan di negara ini secara keseluruhannya,” katanya.

Daerah terlibat program rintis Skim Perubatan MADANI ialah Gombak, Hulu Langat, Klang dan Petaling (Selangor), Kuala Lumpur, Kinta (Perak), Timur Laut (Pulau Pinang), Johor Bahru (Johor), Kota Kinabalu (Sabah) dan Kuching (Sarawak). – BERNAMA


Semua PPS di Terengganu ditutup hari ini

BESUT:  Kesemua pusat pemindahan sementara (PPS) yang menempatkan mangsa banjir di Terengganu ditutup sepenuhnya pada 12 tengah hari tadi.

Pengarah Angkatan Pertahanan Awam Malaysia (APM), Daerah Besut Kapten (PA) Ramlan Ros Wahid berkata, PPS terakhir yang ditutup ialah Masjid Kampung La yang melibatkan 22 mangsa daripada lima keluarga.

Beliau berkata, kesemua mangsa yang ditempatkan di PPS berkenaan pada 18 Disember lepas telah meninggalkan PPS kira-kira pukul 11 pagi.

“Saya difahamkan sebahagian mangsa menumpang di rumah saudara-mara kerana kediaman mereka musnah 100 peratus selepas dihanyutkan air banjir yang deras,” katanya ketika dihubungi Bernama.

Sementara itu, Timbalan Pengerusi Jawatankuasa Bencana Terengganu, Hanafiah Mat berkata, 12 keluarga mangsa banjir yang hilang tempat tinggal akan diberikan penempatan sementara atau rumah sewa yang ditanggung oleh kerajaan negeri.

Hanafiah yang juga Pengerusi Jawatankuasa Kebajikan, Pembangunan Wanita, Keluarga dan Perpaduan Nasional Terengganu berkata, kerajaan negeri sedang meneliti perkara itu untuk disalurkan bantuan termasuk pembinaan rumah baharu kepada mereka yang layak.

“Kerajaan negeri melalui Majlis Agama Islam dan Adat Melayu Terengganu (MAIDAM) akan mencari rumah sewa yang sesuai untuk keluarga yang terlibat dan bayaran sewa akan ditanggung sepenuhnya oleh pihak kami.

“Selain itu bagi mereka yang layak, kita akan membantu membina rumah baharu untuk memastikan mereka mempunyai tempat berteduh,” katanya.

Banjir gelombang kedua yang melanda Terengganu pada 18 Dis menyebabkan lebih 40,000 rakyat terjejas dan terpaksa ditempatkan di 315 PPS di kesemua lapan daerah di negeri ini.

Kerajaan negeri sebelum ini turut mengumumkan pemberian bantuan tunai khas sebanyak RM1,000 kepada kira-kira 10,000 Ketua Isi Rumah (KIR) yang akan diagihkan pada Januari hingga Februari tahun depan. – BERNAMA


Piala Dunia: Stones dan Walker bawa pulang Dave, si kucing jalanan

DOHA: Pasukan England telah pulang ke tanah air tanpa membawa balik trofi selepas kekalahan tipis kepada Perancis di peringkat suku akhir Piala Dunia Qatar pada Sabtu, tetapi pemain pertahanan John Stones dan Kyle Walker telah menjalin persahabatan baharu.

Seekor kucing jalanan di Qatar yang diberi nama Dave telah menambat hati dua pemain Manchester City itu dan mereka membawanya pulang.

Dave dibawa ke klinik veterinar tempatan untuk ujian dan vaksinasi.

Dia perlu menjalani kuarantin selama empat bulan sebelum dibenarkan tinggal di rumah baharunya di England, lapor Xinhua.

“Hari pertama kami tiba di sana … Dave muncul.

“Setiap malam dia berada di sana menunggu makanannya,” kata Stones.

Selepas sebulan, kedua pemain itu memutuskan untuk membawa Dave pulang kerana mereka menyayanginya dan tidak mahu meninggalkannya.

Kucing lain turut menjadi tajuk utama ketika kejohanan Piala Dunia berlangsung.

Seorang pegawai media Brazil dikritik selepas mengangkat haiwan itu di bahagian leher dan menjatuhkannya secara tidak sengaja ke lantai ketika sesi sidang media oleh penyerang Brazil, Vinicius Jr. – BERNAMA


Abdul Hadi sedia kerjasama dengan polis kes ucapan kempen PRK

CYBERJAYA: Presiden PAS, Datuk Seri Abdul Hadi Awang bersedia memberi kerjasama sepenuhnya kepada Bukit Aman, berhubung suatu laporan polis terhadap ucapan beliau dalam kempen Pilihan Raya Kecil (PRK) Simpang Jeram, Johor.

Setiausaha Politiknya, Syahir Sulaiman berkata, pihaknya telah dihubungi Bukit Aman pagi Isnin untuk memberi keterangan.

“Perkara ini telah pun dimaklumkan kepada Tan Sri Tuan Guru, dan beliau menyatakan kesediaan untuk memberikan kerjasama sepenuhnya kepada Bukit Aman.

“Malah sebelum ini Tan Sri Tuan Guru telah pun memberikan keterangan kepada Bukit Aman, termasuklah menyerahkan peranti (telefon bimbit) milik pengendali akaun Facebook rasmi beliau (Setiausaha Akhbar) kepada pihak Bukit Aman dan Suruhanjaya Komunikasi dan Multimedia Malaysia (SKMM) bagi membantu siasatan, ” katanya menerusi laman Facebook pda Isnin.

Maklumnya lagi, Abdul Hadi turut menaruh kepercayaan penuh terhadap profesionalisme pihak PDRM dan SKMM dalam menjalankan tugas dan siasatan.

Author

Fazleen Safina Abd Jamil

View all posts

View all posts


Jualan tiket MotoGP belum cecah 50 peratus – SIC

KUALA LUMPUR: Jualan tiket Kejuaraan Dunia Grand Prix Motosikal (MotoGP) Malaysia dijadual berlangsung pada 21 hingga 23 Oktober belum mencecah 50 peratus.

Ketua Pegawai Eksekutif Litar Antarabangsa Sepang (SIC), Azhan Shafriman Hanif berkata kemungkinan penjualan tiket bermula April lepas sedikit perlahan disebabkan ketiadaan pelumba Malaysia dalam penganjuran edisi kali ini.

“Selain itu, faktor sebanyak 25 peratus cukai hiburan dikenakan Kerajaan Negeri Selangor turut mempengaruhi harga tiket yang meningkat sekali ganda,” katanya ketika ditemui Bernama.

Beliau berkata walaupun jualan tiket mempamerkan trend peningkatan daripada peminat sukan permotoran tanah air sejak tiga minggu lepas, jualan tiket masih belum mencapai 50 peratus.

Sehubungan itu, beliau berkata pihak SIC sedang membuat perbincangan dengan pihak kerajaan negeri bagi membuat pengurangan cukai hiburan berkenaan dalam usaha melonjakkan jumlah penjualan tiket.

“Tahun lepas kita sudah berbincang dengan Menteri Besar Selangor tetapi setakat ini kita belum dapat apa-apa kata putus lagi. Sebelum ini kita dapat pengecualian sampai tahun lepas, tapi tahun ini tiada pengecualian.

“Jadi sekiranya cukai dikenakan itu dapat dikurangkan kita menjangkakan jualan tiket dapat bergerak lebih laju. Bagi yang sudah membeli tiket pula SIC akan membuat bayaran balik kepada mereka,” katanya.

Beliau memaklumkan jualan tiket tahun ini bermula dengan harga serendah RM90 hingga lebih RM500.

“Sebenarnya harga itu jauh berbeza dengan edisi terdahulu yang bermula RM40 selepas kerajaan negeri memberi pengecualian bagi cukai hiburan,” katanya.

Azhan Shafriman pada masa sama optimis perlumbaan di SIC itu tetap akan berlangsung meriah selepas dua tahun penganjuran di negara ini dibatalkan ekoran wabak COVID-19. – BERNAMA


Salahuddin sindir isu ‘sedekah’ dan ‘rasuah’ pengundi

CYBERJAYA: Dalam kehangatan isu pemberian tunai kepada pengundi yang dilaporkan dibuat semasa kempen Pilihan Raya Umum ke-15(PRU15), Menteri Perdagangan Dalam Negeri dan Kos Sara Hidup, Datuk Seri Salahuddin Ayub turut memberi sepatah dua kata.

Timbalan Presiden Amanah itu sempat memberi kenyataan berbaur sindiran menerusi ciapan di Twitternya pada Isnin.

“Sebenarnya tak perlu mengaji hingga ke Al-Azhar untuk kenal antara ‘sedekah’ dan ‘rasuah’,” kata Ahli Parlimen Pulai itu.

Sebenarnya tak perlu mengaji hingga ke Al Azhar untuk kenal antara Sedekah dan Rasuah.

— Salahuddin Ayub (@MyDSA_official) January 23, 2023

Untuk rekod, kes tersebut mula dibangkitkan selepas UMNO Terengganu memfailkan petisyen untuk membatalkan keputusan PRU15 baru-baru ini bagi kawasan Parlimen Kuala Terengganu, Marang, dan Kemaman pada 3 Januari lalu.

Susulan itu, Presiden PAS, Tan Sri Abdul Hadi mempertahankan pemberian wang tunai yang didakwa dibuat partinya dengan mendakwanya sebagai sedekah dan tidak melanggar peraturan pilihan raya.

Namun, kenyataan Abdul Hadi itu pula disanggah Presiden UMNO, Datuk Seri Ahmad Zahid Hamidi yang menyindir apabila tindakan tersebut dibuat oleh PAS, dipanggil sedekah, tetapi jika dibuat oleh UMNO pula dipanggil rasuah.

Author

Faridah Amiratul

View all posts

View all posts


Banjir Johor sedikit pulih, mangsa di Pahang berkurang, Melaka tidak berubah

KUALA LUMPUR: Keadaan banjir di sebahagian daerah di Johor sedikit pulih dengan penutupan enam pusat pemindahan sementara (PPS) di Kota Tinggi dan dua di Segamat, manakala jumlah mangsa di Pahang terus berkurangan dan Melaka pula tidak berubah setakat petang ini.

Di JOHOR, angka mangsa banjir menunjukkan sedikit penyusutan kepada 44,780 orang di enam daerah setakat 2 petang ini, berbanding 45,048 orang pada 8 pagi tadi.

Daerah Batu Pahat menjadi daerah paling teruk terjejas dengan 35,818 orang, susulan peningkatan air di daerah itu, diikuti dengan Muar 4,057 orang dan Tangkak 2,424 orang.

PPS yang ditutup di daerah Kota Tinggi membabitkan Sekolah Kebangsaan (SK) Semanggar; SK Taman Kota Jaya; SK Sungai Telor; Dewan Raya Taman Kota Jaya; Sekolah Agama (SA) Taman Kota Jaya dan SA Desa Mahkota, manakala di Segamat ialah Balai Raya Kampung Padang Kiambang dan Kampung Mensudut Lama.

Sebanyak 10 sungai masih melepasi paras bahaya antaranya Sungai Batu Pahat di Empangan Bekok (Batu Pahat) yang kini berada di paras 19.91 meter (m); Sungai Muar di Buloh Kasap (Segamat) di paras 9.27m dan Sungai Muar di Bukit Kepong (Muar) di paras 4.94m.

Di PAHANG, aplikasi InfoBencana Jabatan Kebajikan Masyarakat melaporkan, jumlah mangsa banjir di Rompin menurun kepada 2,122 orang daripada 624 keluarga yang ditempatkan di 15 PPS petang ini, berbanding 2,248 daripada 659 keluarga pagi tadi.

Laman sesawang publicinfobanjir.water.gov.my pula melaporkan, Sungai Keratong di Rompin masih melebihi paras bahaya petang ini, dengan menunjukkan trend menurun.

Sementara itu, di MELAKA, Jawatankuasa Pengurusan Bencana Negeri memaklumkan jumlah mangsa banjir di Jasin kekal 523 orang daripada 141 keluarga dan ditempatkan di lima PPS setakat 2 petang tadi. – BERNAMA


Ramalan hujan, ribut petir sepanjang hari esok

KUALA LUMPUR: Jabatan Meteorologi Malaysia (MetMalaysia) meramalkan hujan dan ribut petir di beberapa tempat di Semenanjung, Sabah dan Sarawak sepanjang hari esok yang merupakan hari penamaan calon bagi Pilihan Raya Umum ke-15.

MetMalaysia dalam kenyataan hari ini memaklumkan, hujan diramalkan di satu dua tempat di Perlis, Kedah, Pulau Pinang, Perak, Pahang, Selangor, Negeri Sembilan, Melaka dan Johor, manakala di Sabah melibatkan pedalaman, Sandakan, Kudat dan Labuan pada sebelah pagi.

Cuaca juga diramalkan hujan di satu dua tempat pada sebelah malam di Semenanjung iaitu Perak, Selangor, Kuala Lumpur, Putrajaya, Negeri Sembilan dan Johor, Pantai Barat Sabah dan di Sarawak, melibatkan Kuching, Serian, Samarahan, Sri Aman, Betong dan Kapit.

Di Semenanjung, ribut petir diramalkan pada sebelah petang di beberapa tempat di seluruh negeri manakala di Sabah meliputi kawasan Pedalaman, Pantai Barat, Tawau, Sandakan dan Kudat.

Di Sarawak ribut petir turut melibatkan kawasan Sarikei, Sibu, Mukah, Kapit, Bintulu, Miri dan Limbang, manakala hujan di satu dua tempat di Kuching, Serian, Samarahan, Sri Aman dan Betong, pada sebelah petang.

Pada sebelah malam, ribut petir diramalkan di beberapa tempat di Semenanjung iaitu Kelantan, Terengganu dan Pahang manakala di Sabah melibatkan Pedalaman dan Labuan.

SPR menetapkan 19 November sebagai tarikh pengundian manakala pengundian awal pula pada 15 November. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


RM9.6 juta untuk baik pulih 39 klinik daif di Kelantan – Dr Zaliha

KOTA BHARU: Kementerian Kesihatan (KKM) telah mengenal pasti 39 klinik di seluruh Kelantan dikategorikan sebagai klinik daif untuk kerja baik pulilh tahun ini melibatkan peruntukan bernilai RM9.6 juta.

Menterinya, Dr Zaliha Mustafa berkata, klinik yang telah dikenal pasti itu membabitkan sebanyak lapan klinik desa, 18 klinik kesihatan dan 13 klinik pergigian.

Beliau berkata, bagi memastikan kelancaran pelaksanaan projek, KKM telah menubuhkan Pasukan Petugas Khas Projek Pembaikan Klinik dan Fasiliti Daif yang berperanan untuk memantau pelaksanaan projek di setiap negeri.

“Menerusi lawatan kerja ke Kelantan tempoh hari, saya berpeluang meninjau sendiri keadaan beberapa buah klinik daif berkenaan.

Semoga segala perancangan projek berjalan lancar demi keselesaan petugas kesihatan dan meningkatkan kualiti perkhidmatan kepada rakyat Malaysia. Doakan semoga segala usaha kami dipermudahkan,” katanya menerusi satu hantaran di Facebooknya, hari ini. -BERNAMA


Pertandingan jawatan tertinggi parti boleh sebabkan perpecahan UMNO – Mohamad

KUALA LUMPUR: Dalam usaha parti untuk bangkit semula selepas kekalahan teruk pada Pilihan Raya Umum Ke-15 (PRU15), pertandingan bagi jawatan tertinggi parti termasuk presiden pada pemilihan akan datang, sedikit sebanyak boleh menyebabkan perpecahan dalaman.

Timbalan Presiden UMNO, Datuk Seri Mohamad Hasan berkata, dalam keadaan UMNO yang disifatkannya sedang ‘jatuh’ sekarang, adalah lebih wajar untuk jawatan itu tidak dicabar.

“Kalau boleh dalam keadaan kita jatuh terduduk ini, sebaiknya jawatan presiden dan lain-lain itu eloklah menang tanpa bertanding, kerana kalau bertanding sedikit sebanyak ia akan menyebabkan perpecahan,” katanya kepada pemberita selepas perasmian serentak Persidangan Wanita, Pemuda dan Puteri UMNO di sini malam tadi.

Bagaimanapun, Mohamad yang juga Timbalan Pengerusi Barisan Nasional (BN) itu, terbuka untuk menerima cabaran daripada mana-mana pihak bagi jawatan timbalan presiden dan mempertahankannya pada pemilihan yang dijangka diadakan pada pertengahan tahun ini.

“Saya terbuka… (untuk) siapa yang nak bertanding (lawan), saya mempertahankan (jawatan timbalan presiden), saya tiada isu,” katanya.

Sementara itu menjawab mengenai jawatankuasa yang diketuai Ketua Pemuda UMNO, Datuk Dr Asyraf Wajdi Dusuki, bagi meneliti beberapa usaha termasuk kerjasama bagi Pilihan Raya Negeri (PRN) di enam negeri, Mohamad berkata, jawatankuasa itu akan membentangkan hasilnya kepada UMNO sebelum membuat sebarang keputusan.

“Jawatankuasa ini akan berjumpa, teliti pandangan semua pihak, jangan pandang di dalaman sahaja, kumpulkan (pandangan) sama ada baik untuk parti ataupun tidak, kerana kita nak parti bangun semula,” katanya.

Ditanya adakah BN akan bekerjasama dengan Pakatan Harapan (PH) untuk PRN itu, Mohamad berkata, UMNO belum membuat keputusan dan jawatankuasa berkenaan, belum bersidang.

Terdahulu dalam ucapan perasmiannya, Mohamad berkata Asyraf Wajdi diberi tanggungjawab sebagai ketua sekretariat oleh presiden UMNO, untuk meneroka ‘jalan’ terbaik bagi parti dalam menghadapi PRN akan datang melibatkan Kedah, Kelantan, Terengganu, Negeri Sembulan, Selangor dan Pulau Pinang. – BERNAMA


Jika tutup sekolah sebab jerebu, murid belajar PdPR

GENTING HIGHLANDS: Sekolah yang terpaksa ditutup disebabkan jerebu bakal bertukar kepada Pengajaran dan Pembelajaran di Rumah (PdPR) sekiranya Indeks Pencemaran Udara (IPU) melebihi 200.

Menurut Menteri Pendidikan, Fadhlina Sidek, tidak ada masalah untuk para guru meneruskan sesi pembelajaran secara dalam talian kerana sudah mempunyai pengalaman melakukannya sebelum ini.

Mengulas lanjut, Fadlina berkata, sekolah yang berada dalam kawasan yang mencatatkan IPU melebihi 100 kini dilarang daripada melakukan sebarang aktiviti luar kelas.

“Setakat ini, sekolah yang berada dalam kawasan yang mencatatkan IPU lebih daripada 100 memang dihentikan serta-merta aktiviti luar kelas.

“Sekolah lain kita masih pantau. Tetapi, sekiranya lebih daripada 200, kita akan tutup sekolah dan PdP akan dijalankan seperti biasa.

“Kita minta semua sekolah untuk teruskan pemantauan dan patuhi garis panduan serta arahan terkait dengan keselamatan dan juga keadaan cuaca,” katanya.

Beliau berkata demikian ketika ditemui pada sidang akhbar Mailis Perasmian 3rd International Conference on Educational Leadership and Management 2023 di Auditorium Dato’ Razali Ismail, Institut Aminuddin Baki, Cawangan Genting Highlands, di sini, hari ini.

Sebelum ini, Fadhlina memaklumkan penutupan sekolah berikutan masalah jerebu hanya dibuat sekiranya dinasihatkan oleh Kementerian Kesihatan (KKM).

Tambahnya, semua aktiviti luar bilik darjah di sekolah-sekolah akan dibatalkan sekiranya sesuatu kawasan itu mencatatkan bacaan IPU tidak sihat iaitu melebihi 100.

Beliau berkata, Kementerian Pendidikan (KPM) setakat ini masih kekal dengan prosedur operasi standard (SOP) sedia ada sehingga menerima arahan seterusnya.

Fadhlina menegaskan, garis panduan tersebut terpakai kepada semua dan mesti dipatuhi bagi mengelakkan berlaku kejadian tidak diingini. – Kosmo

Authors

Media Variasi

View all posts

Diyana Rahip

View all posts

View all posts

View all posts


Johor tekad selesaikan masalah jalan berlubang tahun depan – MB

JOHOR BAHRU: Kerajaan Johor bertekad menyelesaikan masalah rakyat khususnya melibatkan jalan berlubang, jaringan Internet dan kesesakan di kedua-dua pintu keluar masuk sempadan laluan darat di negeri ini selewat-lewatnya tahun depan.

Menteri Besar, Datuk Onn Hafiz Ghazi berkata, pelbagai agensi kerajaan Persekutuan dan negeri sedang bekerjasama dalam memastikan perkara itu terlaksana selari dengan inisiatif Johor Maju 2030.

“Baru-baru ini, saya semakin dikenali ramai bukan disebabkan rupa yang ‘handsome’ tetapi kerana tular di media sosial dalam usaha menyelesaikan kesesakan di Kompleks Kastam, Imigresen dan Kuarantin (CIQ) di Bangunan Sultan Iskandar (BSI) dan Kompleks Sultan Abu Bakar (KSAB).

“Kini kerajaan negeri turut memberi tumpuan kepada usaha membaik pulih jalan raya berlubang dan jaringan Internet, kita usaha atasi selewat-lewatnya tahun depan,” katanya berucap pada Forum Perniagaan Johor-Korea 2023 di sini hari ini.

Onn Hafiz berkata, komitmen ditunjukkan pihaknya berjaya mengurangkan sehingga 30 minit tempoh perjalanan pengembara yang berulang alik dari Johor ke Singapura untuk bekerja di republik itu, setiap hari.

Justeru, beliau berkata, komuniti perniagaan termasuk dari luar negara perlu tahu bahawa kerajaan negeri serius dalam menyelesaikan permasalahan berbangkit agar mereka mempunyai pengalaman lebih baik dan pulangan lebih tinggi terhadap pelaburan mereka.

Sebelum ini, Onn Hafiz dilaporkan telah melakukan pemeriksaan mengejut secara berkala di kaunter Imigresen di BSI di sini dan KSAB di Iskandar Puteri sejak beberapa minggu lepas. – BERNAMA


Pemandu lori tayar tercabut hentam kereta disaman

JEMPOL: Seorang pemandu lori yang terlibat dalam kejadian tayar kenderaan berat yang dipandunya itu tercabut lalu bergolek dan menghentam sebuah kereta telah disaman oleh pihak polis.

Video kejadian kemalangan yang berlaku di Kilometer 16, Jalan Kuala Pilah-Simpang Pertang, di sini, petang semalam itu turut tular di media sosial.

Ketua Polis Daerah Jempol, Superintenden Hoo Chang Hook berkata, pemandu lori berusia 60 tahun itu telah disaman sebanyak RM300 di bawah Peraturan 94 Kaedah-Kaedah Lalu Lintas Jalan 1959 (Rule 94 LN 170/59).

Menurutnya, kedua-dua pemandu yang terbabit dalam kemalangan telah datang ke Bahagian Siasatan dan Penguatkuasaan Trafik (BSPTD) Ibu Pejabat Polis Daerah (IPD) Jempol untuk membuat laporan dan telah diambil rakaman percakapan.

“Kemalangan berlaku kira-kira pukul 5.55 petang itu membabitkan sebuah lori jenis Volvo dan juga kereta jenis Honda dipandu seorang wanita berusia 45 tahun yang bekerja sebagai pembantu kesihatan.

“Siasatan awal mendapati kemalangan berlaku ketika pemandu lori dari arah Kuala Pilah menghala ke Simpang Pertang manakala pemandu kereta memandu berseorangan dari Simpang Pertang ke arah Kuala Pilah.

“Apabila sampai di tempat kejadian, tiba-tiba tayar lori tercabut dan bergolek masuk ke laluan bertentangan menyebabkan pemandu kereta jenis Honda tidak sempat mengelak lalu terus melanggar tayar tersebut,” katanya kepada pemberita, di sini, hari ini.

Ujar Chang Hook, dalam kemalangan tersebut, kedua-dua pemandu tidak mengalami sebarang kecederaan serius.- Utusan

Author

Media Variasi

View all posts

View all posts


Mahkamah Persekutuan mungkin terus buat keputusan rayuan akhir Najib

Jumaat lepas peguam utama Najib, Hisyam Teh Poh Teik memaklumkan panel lima anggota Mahkamah Persekutuan yang diketuai Ketua Hakim Negara Tun Tengku Maimun Tuan Mat bahawa beliau juga tidak akan mengemukakan hujahan lisan untuk anak guamnya.

Hakim Tengku Maimun bagaimanapun berkata mahkamah akan menangani perkara itu pada hari Selasa ini. Mahkamah sebelum ini menetapkan 15 hingga 19 Ogos serta 23 hingga 26 Ogos untuk mendengar rayuan berkenaan.

Sehubungan itu, ramai dalam kalangan pengamal undang-undang berpendapat bahawa mahkamah tertinggi itu boleh membuat keputusan serta-merta walaupun tiada hujahan daripada peguambela Najib.

Peguam Mohamed Haniff Khatri Abdulla berkata ini kerana mahkamah boleh membuat keputusan berdasarkan hujahan bertulis yang difailkan sebelum ini oleh pasukan pembelaan Najib di Mahkamah Rayuan tahun lepas.

Beliau berkata ia juga boleh dibuat berdasarkan petisyen rayuan yang difailkan oleh peguam cara Najib sebelum ini pada 25 April lepas, yang menyenaraikan 94 alasan mengapa Najib perlu dibebaskan.

“Terdapat bahan yang mencukupi di hadapan Mahkamah Persekutuan untuk dibincangkan walaupun tanpa penghujahan lisan. Oleh itu, tidak mungkin kes itu akan ditangguhkan,” katanya.

Peguam Lim Wei Jiet juga bersetuju dengan pandangan itu, dan mengatakan bahawa sebagai mahkamah tertinggi negara, ia berkemungkinan akan membuat keputusan berdasarkan alasan rayuan dalam memorandum rayuan, rekod rayuan serta hujahan dalam Mahkamah Rayuan sebelum ini oleh pasukan pembelaan Najib.

Sementara itu, Datuk Dr Gurdial Singh Nijar berpendapat mahkamah mungkin memuktamadkan perbicaraan pada hari itu, tetapi akan mengekalkan penghakimannya kepada tarikh yang akan ditetapkan kemudian.

“Keputusan itu mungkin akan disampaikan pada hari lain,” kata peguam itu.

Pihak pendakwaan yang diketuai oleh pendakwa ad hoc Datuk V.Sithambaram ketika menggulung hujahannya Jumaat lepas berkata, mahkamah boleh terus sahaja membincangkan keputusan mereka, sekiranya tiada hujahan bertulis atau lisan baharu bekas perdana menteri itu.

Memetik undang-undang kes, Sithambaram berhujah bahawa terdapat dahuluan bagi mahkamah untuk “meneruskan dengan sewajarnya” kerana pihak pembelaan telah menyatakan bahawa mereka tidak bercadang untuk memfailkan sebarang hujahan baharu bagi rayuan itu.

Jumaat lepas merupakan hari kedua pedengaran hujahan oleh panel itu, yang turut dianggotai Ketua Hakim Sabah dan Sarawak Tan Sri Abang Iskandar Abang Hashim, serta hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd, untuk mendengar keputusan akhir Najib merayu bagi membatalkan sabitan dan hukumannya.

Dua hari prosiding menyaksikan pelbagai peristiwa menarik. Hisyam mula-mula cuba menarik diri daripada mewakili Najib, namun permohonannya ditolak oleh mahkamah, dan mahkamah mengarahkan pihak pendakwaan mengemukakan hujahan mereka.

Hisyam pada hari Jumaat juga memberitahu panel bahawa Najib telah melepaskan peguamnya, Zaid Ibrahim Suflan TH Liew & Partners (ZIST) daripada mewakilinya.

Peguam itu sekali lagi meminta mahkamah menangguhkan perbicaraan kepada Khamis minggu depan kerana dia mempunyai kes lain pada Selasa dan Rabu, namun ia ditolak oleh mahkamah.

Pada 16 Ogos, mahkamah telah menolak permohonan Hisyam untuk menangguhkan pendengaran rayuan dan mengarahkan rayuan diteruskan pada 18 Ogos.

Pada 28 Julai 2020, Hakim Mahkamah Tinggi ketika itu Mohd Nazlan, yang kini hakim Mahkamah Rayuan, menjatuhkan hukuman penjara 10 tahun kepada Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi tuduhan menyalahgunakan kedudukan.

Tahun lepas, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda. – BERNAMA


Senarai calon Gerakan Tanah Air pada PRU15

PERLIS

P002 Kangar – Nur Sulaiman Zolkapli

P003 Arau – Abdul Razak Abdul Khalek

P004 Langkawi – Tun Dr Mahathir Mohamad

P005 Jerlun – Datuk Seri Mukhriz Mahathir

P006 Kubang Pasu – Datuk Amiruddin Hamzah

P007 Padang Terap – Razali Lebai Salleh

P009 Alor Setar – Datuk Mohamad Nuhairi Rahmat

P010 Kuala Kedah – Ulya Uqamah Husamudin

P011 Pendang – Abdul Rashid Yop

P012 Jerai – Mohd Nizam Mahshar

P014 Merbok – Mohd Mosin Abdul Razak

P015 Sungai Petani – Datuk Marzuki Yahya

P016 Baling – Basir Ab Rahman

P017 Padang Serai – Hamzah Abd Rahman

P018 Kulim-Bandar Baharu – Mohd Yusrizal Yusoff

KELANTAN

P020 Pengkalan Chepa – Wan Ahmad Nasri Wan Ismail

P024 Kubang Kerian – Mohamad Rizal Razali

P028 Pasir Puteh – Wan Marzudi Wan Omar

P031 Kuala Krai – Norashikin Che Omar

P032 Gua Musang – Samsu Adabi Mamat

TERENGGANU

P033 Besut – Datuk Wan Nazari Wan Jusoh

P034 Setiu – Wan Adnan Wan Ali

P035 Kuala Nerus – Azaha Wahid

P036 Kuala Terengganu – Mohamad Abu Bakar Muda

P037 Marang – Zarawi Sulong

P038 Hulu Terengganu – Mohd Khadri Abdullah

P039 Dungun – Nor Asiah Hasan

P040 Kemaman – Rosli Ab Ghani

PULAU PINANG

P041 Kepala Batas – Hamidi Abu Hassan

P042 Tasek Gelugor – Abdul Halim Sher Jung

P043 Bagan – Mohammed Hafiz Mohamed Abu Bakar

P044 Permatang Pauh – Mohd Nasir Othman

PERAK

P056 Larut – Auzaie Fadzlan Shahidi

P058 Bagan Serai – Ahmad Luqman Ahmad Yahaya

P063 Tambun – Abdul Rahim Tahir

P067 Kuala Kangsar – Yusmalia Mohamad Yusof

P069 Parit – Faizol Fadzli Mohamed

P072 Tapah – Mior Nor Haidir Suhaimi

P073 Pasir Salak – Zairol Hizam Zakaria

P074 Lumut – Mazlan Abdul Ghani

P076 Teluk Intan – Amir Khusyairi Mohamad Tanusi

P077 Tanjong Malim – Dr Amir Hamzah Abdul Rajak

P059 Bukit Gantang – Mohd Shukri Mohd Yusoff

P062 Sungai Siput – Ahmad Fauzi Mohd Jaafar

PAHANG

P079 Lipis – Aishaton Abu Bakar

P080 Raub – Norkhairul Anuar Mohamed Nor

P082 Indera Mahkota – Dr Mohamad Nor Sundari

P084 Paya Besar – Rosminahar Mohd Amin

P085 Pekan – Mohd Radhi Abdul Razak

P087 Kuala Krau – Datuk Dr Shahruddin Mohamed Salleh

P088 Temerloh – Aminuddin Yahaya

SELANGOR

P092 Sabak Bernam – Datuk Seri Idris Md Yusof (Eizlan Yusof)

P093 Sungai Besar – Asmawar Samat @ Samad

P094 Hulu Selangor – Harumaini Omar

P095 Tanjong Karang –  Azlan Sani Zawawi

P096 Kuala Selangor – Mohd Shaid Rosli

P098 Gombak –  Datuk Dr Aziz Jamaludin Mhd Tahir

P099 Ampang – Dr Nurul Ashikin Mabahwi

P100 Pandan – Nadia Hanafiah

P101 Hulu Langat – Datuk Markiman Kobiran

P102 Bangi – Annuar Salleh

P105 Petaling Jaya – Mazween Mokhtar

P107 Sungai Buloh – Mohd Akmal Mohd Yusoff

P108 Shah Alam – Muhammad Rafique Rashid Ali

P109 Kapar – Mohd Pathan Hussin

P111 Kota Raja – Fahmi Bazlan Muda

P112 Kuala Langat – Datuk Ridzuan Abdullah

P113 Sepang – Datin Che Asmah Ibrahim

WP KUALA LUMPUR

P115 Batu – Wan Azliana Wan Adnan

P116 Wangsa Maju – Norzaila Arifin

P118 Setiawangsa – Bibi Sunita Sakandar Khan

P119 Titiwangsa –  Datuk Seri Khairuddin Abu Hassan

P121 Lembah Pantai – Noor Asmah Mohd Razalli

P125 Putrajaya – Datuk Mohd Rosli Ramli

P166 Labuan – Datuk Seri Ramle Mat Daly

NEGERI SEMBILAN

P126 Jelebu – Ahmad Fakri Abu Samah

P127 Jempol – Tan Sri Mohd Khalid Mohd Yunus

P128 Seremban – Mohamad Jani Ismail

P129 Kuala Pilah – Kamarulzaman Kamdias

P131 Rembau – Datuk Ramly Awalluddin

P132 Port Dickson – Ahmad Idham Ahmad Nadzri

P133 Tampin – Zamani Ibrahim

MELAKA

P134 Masjid Tanah – Handrawirawan Abu Bakar

P135 Alor Gajah – Muhammad Nazriq Abdul Rahman

P136 Tangga Batu – Ghazali Abu

P137 Hang Tuah Jaya – Sheikh Ikhzan Sheikh Salleh

P139 Jasin – Mohd Daud Nasir

JOHOR

P140 Segamat – Syed Hairoul Faizey Syed Ali

P141 Sekijang – Mohd Saiful Faizal Abd Halim

P144 Ledang – Rafidah Ridwan

P149 Sri Gading – Mahdzir Ibrahim

P150 Batu Pahat – Nizam Bashir Abdul Kariem Bashir

P151 Simpang Renggam – Kamal Kusmin

P154 Mersing – Nurfatimah Ibrahim

P155 Tenggara – M Azhar Palal

P159 Pasir Gudang – Mohammad Rafi Beran

P160 Johor Bahru – Mohd Akhiri Mahmood

P164 Pontian – Jamaluddin Mohamad

P167 Kudat – Nur Alya Humairah Usun Abdullah

P168 Kota Marudu – Mohd Azmi Zulkiflee

P169 Kota Belud – Kanul Gindol

P172 Kota Kinabalu – Raman Lo

P173 Putatan – Poyne Tudus @ Patrick Payne

P175 Papar – Nicholas Sylvester @ Berry

P179 Ranau – Azizul Julirin

P180 Keningau – Jeffrus @ Maimin Rajan

P182 Pensiangan – Jamani Derimin @ Gampalid

P183 Beluran – Hausing Sudin @ Samsudin

P185 Batu Sapi – Boni Yusuf Abdullah @ Narseso P Juanico

P188 Lahad Datu – Jani Kulmen

P191 Kalabakan – Nur Aini Abdul Rahman

– BERNAMA


Tidak benar keluar KWSP, kerajaan bertanggungjawab lindungi rakyat – Rafizi

KUALA LUMPUR: Kerajaan mempunyai tanggungjawab untuk melindungi rakyat terutamanya golongan yang berisiko seperti pencarum Kumpulan Wang Simpanan Pekerja (KWSP) yang tidak mempunyai simpanan mencukupi untuk hari tua.

Menteri Ekonomi, Rafizi Ramli berkata, oleh sebab itu kerajaan tidak membenarkan permohonan untuk mengeluarkan caruman KWSP secara bersasar.

Beliau berkata, walaupun tuntutan ini jika dibenarkan boleh dilihat sebagai satu program kerajaan yang sebenarnya tidak melibatkan wang atau usaha kerajaan, tetapi akan mengurangkan simpanan hari tua daripada caruman rakyat sendiri.

“Apabila dana KWSP menyusut, ini akan mengehadkan keupayaan KWSP untuk mempelbagaikan dan mengukuhkan strategi pelaburan demi mendapat keuntungan yang lebih baik.

“Ini akan membawa kesan kepada pencarum-pencarum lain walaupun mereka tidak mengeluarkan caruman KWSP kerana jika pulangan secara keseluruhannya rendah, maka pencarum-pencarum lain pun akan turut menanggung kesan itu,” katanya menerusi hantaran video di laman Instagram hari ini.

Rafizi berkata, tindakan kerajaan sebaliknya ialah untuk menambahkan lagi caruman dan simpanan hari tua kepada pencarum dan bukannya membenarkan pengeluaran seperti yang dituntut segelintir pencarum.

“Oleh sebab itu kerajaan memilih jalan yang memberi kebaikan kepada semua pihak, bukan memilih jalan singkat yang akan meninggalkan masalah kepada pemimpin lain pada masa hadapan untuk diselesaikan,” katanya.

Rafizi berkata demikian mengulas tindakan Ahli Parlimen pembangkang bertindak keluar dewan selepas tidak berpuas hati apabila permintaan untuk membahaskan isu pengeluaran KWSP bersasar ditolak pada permulaan persidangan Dewan Rakyat pagi tadi. – BERNAMA


Kerajaan ulangi pendirian tidak tambat ringgit – Steven Sim

KUALA LUMPUR: Kerajaan tidak bercadang untuk melaksanakan tambatan ringgit dan kawalan pertukaran mata wang asing seperti dilakukan ketika negara menghadapi krisis kewangan Asia pada 1998 lalu kerana ia bukan penyelesaian tepat bagi cabaran yang dihadapi pada masa ini.

Timbalan Menteri Kewangan II, Steven Sim Chee Keong berkata, keputusan itu dibuat dengan mengambil kira tiga pertimbangan utama.

Ujarnya, faktor pertama ialah ekonomi dan sistem kewangan negara berada pada kedudukan lebih baik masa kini untuk menghadapi turun naik pasaran kewangan global dan pergerakan kadar pertukaran.

“Keduanya, Malaysia akan hilang kebebasan dasar monetari dan perlu mengikut kadar faedah mata wang yang menambat ringgit.

“Contohnya, jika ringgit ditambat dengan dolar Amerika Syarikat (AS), kita perlu menaikkan kadar faedah selari dengan kadar faedah di negara kuasa besar itu. Tindakan ini akan memberi tekanan kepada kos pembiayaan yang lebih tinggi kepada rakyat.

“Ketiga, bagi mengekalkan tambatan, kita akan memerlukan rizab antarabangsa yang besar. Jika tidak, kita terpaksa memperkenalkan kembali langkah kawalan modal untuk mencegah dan mengatasi tekanan spekulatif terhadap ringgit,” katanya di Dewan Rakyat, di sini pada Selasa.

Beliau berkata demikian menjawab pertanyaan Wan Ahmad Fayhsal Wan Ahmad Kamal (PN-Machang) sama ada kerajaan melalui Bank negara Malaysia (BNM) bercadang untuk menambat nilai ringgit pada satu-satu nilai seperti dilakukan pada 1999.

Steven menambah, sekiranya langkah tambatan ringgit diperkenalkan ketika ini ia akan memberi kesan negatif terhadap keyakinan pelabur dan boleh menjejaskan aliran modal kerana Malaysia mempunyai pasaran modal yang jauh lebih besar berbanding 1998.

Justeru, katanya, BNM akan memastikan pelarasan ringgit berada dalam keadaan teratur sejajar dengan tanggungjawabnya terhadap kestabilan pasaran kewangan dan mata wang.

“Bank pusat akan memastikan pelarasan ringgit berada dalam keadaan teratur. Bagi menangani risiko daripada pergerakan mendadak nilai pertukaran ringgit berbanding dolar AS. – Sinar Harian

Author

Media Variasi

View all posts

View all posts